«Барселона»нинг 90-йиллардаги юлдузлари ҳозир нима билан банд? – ТАФСИЛОТ\nФутбол 1 та фикр 3315 марта кўрилган\n«Барселона»нинг 90-йиллардаги юлдузлари ҳозир нима билан банд?\n90-йиллардаги «Барселона»ни «Dream team», яъни «Орзулар жамоаси» деб аташарди. Ҳақиқатан ҳам ҳар бир чизиқда жаҳоннинг энг кучли футболчиларини жамлаган жамоа чиндан ҳам орзулар жамоаси, уларнинг бетакрор ўйинига гувоҳ бўлганлар эса орзулари рўёбини кўрган инсонлардир. Ўйинлари билан қалбларни забт этган ўйинчилар ҳақидаги маълумотлар кўпчилик учун қизиқарли бўлса керак. Tafsilot.uz шуни инобатга олган ҳолда «Барселона»нинг 90-йиллардаги юлдузлари айни вақтда нима билан шуғулланаётгани билан қизиқиб кўрди.\nАндони Субисаррета («Барселона» сафида 1986—1994-йилларда ўйнаган)\n«Атлетик», «Барселона» ҳамда «Валенсия»нинг афсонавий дарвозабони фаолиятини якунлаган заҳоти Сандро Россел томонидан «кўк-анор ранглилар»нинг спорт директори этиб тайинланган эди. Субисаррета ушбу лавозимда 5 йил ишлади. Хосеп Бартомеу Каталония клуби бошқарувига келгач, уни ишдан бўшатди.\nАльберт Феррер (1988—1998-йиллар)\nАльберт «Барселона» тарбияланувчиси бўлиб, каталон суперклуби сафида 200 дан зиёд ўйинда майдонга тушган. У Круифф жамоасининг муҳим ўйинчиларидан бири эди, аммо Луи ван Галга тўғри келмади, натижада фаолиятини Лондоннинг «Челси»сида якунлашига тўғри келди. 2010 йили Феррер ўзини мураббийликда синаб кўришга қарор қилди. 2010—2011-йилларда у Голландиянинг «Витесс» жамоасининг бош мураббийи бўлди. 2014-2015-йилги мавсумда эса «Кордоба»да иш бошлади, бироқ жамоаси 8 ўйинда бор-йўғи 4 очко жамғаргач, у истеъфога чиқарилди. 2015 йили «Мальорка» россиялик мутахассис Валерий Карпиннинг хизматларидан қониқмай у билан хайрлашгач, унинг ўрнига Альберт Феррер тайинланди. У айни пайтда мазкур клубда ишлаб келаяпти.\nХосе Мария Бакеро (1988—1997-йиллар)\n«Барселона»нинг афсонавий яримҳимоячиси фаолиятини 34 ёшида Мексиканинг «Веракрус» жамоасида якунлади. 1999 йили маҳаллий «Пуэбла» клуби бош мураббийи бўлди. Сўнгра Бакеро «Малага»нинг иккинчи жамоаси («Малага Б») ва «Реал Сосьедад» футболчиларини шуғуллантирди, 2009 йили Польшага кетди ва Варшаванинг «Полония», Познаннинг «Лех» жамоаларига мураббийлик қилди. 2013 йили Перу Олий лигасида ўйновчи «Хуан Аурич» жамоаси бош мураббий этиб тайинланди. 2015 йили эса Венесуэланинг «Депортиво Ла Гуайра» клуби бошқарувига ўтирди. Аммо бу ерда узоқ ишлай олмади.\nХулио Салинас (1988—1994-йиллар)\n«Орзулар жамоаси»нинг бош масхарабози «Барселона» сафида 146 ўйинда майдонга тушиб, рақиблар дарвозасини 60 марта ишғол қилди. Каталониядан кетгач, «Депортиво Ла-Корунья» (1994—1995), «Спортинг Хихон» (1995—1997), «Йокогама Ф. Маринос» (1997—1998), «Алавес» (1998—2000) жамоаларида тўп сурди. «Олтин бутса» лақабли футболчи ҳозир «La Sexta» каналида шарҳловчилик қилмоқда, шунингдек, испан телевидениесининг турли шоу дастурларида иштирок этиб келаяпти.\nЧики Бегиристайн (1988—1995-йиллар)\nЧики «Барселона»даги етти йил ўйнаб, клубдан кетгач яна икки мавсум «Депортиво»да, худди шунча вақт «Урава Ред Даймондс»да тўп тепди. Фаолиятига ҳам айнан Японияда нуқта қўйди. Бутсасини михга илгач, у бир қанча вақт давомида Каталония телевидениесида ишлади. 2003—2010-йилларда «Барселона»нинг спорт директори бўлди. Бевосита унинг саъй-ҳаракатлари натижасида Роналдиньо, Самуэль Это’о, Хенрик Ларссон, Тьерри Анри ва Жанлука Замбротта каби футболчилар каталон суперклуби сафига келиб қўшилишди. Бундан ташқари, Бегиристайннинг Японияда ўйнагани ҳам «кўк-анор ранглилар»га фойда келтирди ва жамоанинг Осиё бозоридани мавқеини мустаҳкамлади. 2012 йилдан буён у «Манчестер Сити»нинг спорт директори лавозимида ишлаб келмоқда. 2016—2017-йилги мавсумда биз учинчи марта Бегиристайн-Гвардиола тандемига гувоҳ бўлишимиз мумкин. Бунгача мазкур икки испан «Барса»да бирга ўйнашган бўлса, кейин эса Каталония жамоасида бирга ишлашди.\nРональд Куман (1989—1995-йиллар)\nАфсонавий голланд фаолияти давомида фақатгина битта хорижий клубда ўйнаган. У ҳам бўлса «Барселона». Куман футбол тарихидаги энг маҳсулдор ҳимоячи ҳисобланади. «Кўк-анор ранглилар» кийимида 193 та ўйинда иштирок этган Рональд 67 та гол урган. Бундан натижага ҳатто айрим ҳужумчилар ҳам ҳавас қилади. Голладиялик футбол афсунгарининг мураббийлик фаолияти футболчилик даврига нисбатан анча ранг-барангдир. Куман Голландиянинг барча топ клубларида, бундан ташқари, «Барса», «Валенсия» ва «Бенфика»да ишлади. 2014 йилдан буён эса Англиянинг «Саутгемптон» жамоаси футболчиларига устозлиқ қилмоқда.\nМикаэль Лаудруп (1989—1994-йиллар)\nАндони Гойкоэчеа (1990—1994-йиллар)\nБаск футболчиси Барселонанинг кетма-кет тўрт марта Испания чемпионлигини қўлга киритган машҳур «Орзулар жамоаси»нинг асосий ўйинчиси бўлган. Бироқ Гойконинг мураббийлик фаолияти унчалик муваффақиятли чиқмади. «Саламанка» (1996—1998, 2004—2005), «Компостела» (1998—1999), «Нумансия» (1999—2000, 2005—2007), «Расинг» (2000—2001), «Райо Вальекано» (2001—2002), «Эркулес» (2007—2008), «Сеута» (2010—2011) каби жамоаларда мураббийлик қилган Андонининг охирги иш жойи Экваториал Гвинея миллий терма жамоаси (2013—2015-йиллар) бўлди. Ҳозир ишсиз.\nХристо Стоичков (1990—1995, 1996—1997-йиллар)\n«Олтин тўп» соҳиби футболчилик фаолиятига нуқта қўйгач уч йил давомида Болгария миллий терма жамоасини бошқарди. Сўнгпа «Сельта», жанубий Африканинг «Мамелоди Сандаунз», «Литекс» ҳамда Софиянинг ЦСКА жамоалари билан ишлади. 2011—2012-йилги мавсумда Стоичков ҳатто Россияда ҳам ишлашга улгурди, «Ростов» жамоаси президентининг спорт ишлари бўйича маслаҳатчиси бўлиб фаолият юритди.\nРомариога футболнинг одатдаги тури камлик қилган чоғи катта футболдан кетгач, пляж футболи ва футволей (португалча «Futevôlei» сўзидан олинган, пляж волейболи ва футбол унсурларини ўзида бирлаштирган спорт тури)да ҳам ўзини синаб кўрди. Бразилиялик форвард пляж футболи бўйича жаҳон чемпионатида терма жамоаси билан биргаликда бронза медалга сазовор бўлди. Айни пайтда эса у сиёсат билан машғул. 2010 йили футболчи Бразилия социалистик партиясидан мамлакат сенатига сайланди. 2014 йили эса Бразилия сайловлари тарихида энг кўп овоз жамғаришга муваффақ бўлган номзод сифатида Рио-де-Жанейронинг сенатдаги вакилига айланди, яъни яна бир бор сенатор бўлди.\nЛуиш Фигу (1995—2000-йиллар)\n«Барселона»нинг биринчи хорижлик сардори 2015 йили ФИФА президентлиги учун номзодини қўйишга қарор қилди. Жозе Моуринью ҳамда Дэвид Бэкхем томонидан қўллаб-қувватланган Фигу жаҳон чемпионати иштирокчилари сонини 48 тагача етказиш ҳамда миллий федерацияларга оммавий футболни молиялаштиришда кўмаклашиш каби ғояларни илгари сурди. Бироқ кутилмаганда 21 май куни португалиялик сайловда қатнашиш фикридан қайтиб қолди ва номзодини сайловдан қайтариб олди. Айни пайтда Луиш Милланнинг «Интер» спорт деректори ҳисобланади. Бундан ташқари, у Италий ҳамда футболи ривожланаётган 22 мамлакатда болалар ва ўсмирлар футболини янада тараққий эттиришга қаратилган «Интер Кампус» лойиҳасига ҳам раҳбарлик қилмоқда.\nЛуис Энрике (1996—2004-йиллар)\nГарчи «Барса»га «кўк-анор ранглилар»нинг ашаддий рақиби сафидан келган бўлса-да, ҳужумкор хавбек ўз ўйинлари билан каталонияликлар юрагини забт этди ҳатто жамоада сардорлик мақомига ҳам муносиб кўрилди. 2004 йили фаолиятини якунлаганидан сўнг эса сардорлик боғичини Карлес Пуйолга топшириб кетди. Луис «Барселоны Б» жамоасини уч йил давомида бошқарганидан сўнг «Рома» ўтди, ундан эса «Сельта»га бош мураббий бўлди. Ушбу жамолар билан икки мавсум ишлагач, Луис яна қадрдон клубига қайтди. Бу сафар унга асосий жамоа ишониб топширилди. Унинг раҳбарлигида «кўк-анор ранглилар» биринчи мавсумдаёқ Испания чемпионати, кубогини, шунингдек, Европа чемпионлари лигасини ютишди. Бундан ташқари, 2015 йили каталонияликлар УЕФА суперкубоги соҳиби бўлишди, клублар ўртасидаги жаҳон чемпионатида ҳам ғолиб чиқишди. Мазкур хизматлари самараси ўлароқ 2015 йили у ФИФА томонидан «Йил мураббийси» деб эътироф этилди.\nБразилия терма жамоаси ҳужумчисининг энг яхши дамлари «Барселона»да ўтган. Каталон клуби сафида Ривалдо 157 та ўйинда 86 та гол урган. 1999 йилги «Олтин тўп» соҳиби ватанида бир неча марта ўз фаолиятини якунлаганини эълон қилган бўлса-да, ҳар сафар майдонга қайтавериши билан тилга тушган. Охирги марта ана шундай қарорини 2015 йилда айтганди. Ўшанда у ўзи эгалик қиладиган «Можи-Мирин» клуби сафида майдонга тушиб, тиззасидаги сурункали жароҳатини янгилиб олган. Ҳа, яна бир гап. Бразилия миллий биринчилигининг С сериясидаг ўйновчи ушбу жамоада афсонавий футболчи Ривалдиньонинг ўғли ҳам теп тепади.\nПатрик Клюйверт (1998—2004-йиллар)\nГолландиялик афсонавий ҳужумчи ҳам бутсасини михга илгач мураббийга айланди. Голландия терма жамоасида Луи ван Галга ёрдамчилик қилиб тажриба орттирган Патрик Нидерланд қироллиги таркибидаги автоном ҳудуд — Кариб денгизида жойлашган Антил оролларидаги энг катта орол — Кюрасаога йўл олди. Бу ерда у маҳаллий терма жамоани шуғуллантирди. 2018 йилги жаҳон чемпионатининг саралашида Клювертдан сабоқ олган Кюрасао терма жамоаси Монсеррата ва Куба термаларини енгиб, ўз тарихидаги энг яхши натижани қайд этди.\nКалит сўзлар: 90-йиллар, «Барселона», футбол\nAkmal Жавоб бериш\nGvardiola Qani Bu Ro’yxatda??????


АҚШдаги ўзбеклар Шукурдан нега хафа?\nОзодбек Назарбеков ва Шукрулло Исроиловнинг АҚШдаги концерти афишаси\nЎзбекистонлик таниқли қизиқчи Шукрулло Исроиловнинг АҚШга концерт сафари чоғида у ердаги ўзбекларга гастарбайтерлар деб мурожаат қилгани мухлисларига бироз оғир ботган кўринади. Интернетда бу юзадан қизиқчи шаънига эътирозлар ёғилмоқда.\nЎзбекистонлик қизиқчи Шукрулло Исроилов ўтган ҳафта таниқли хофиз Озодбек Назарбеков билан АҚШга келганида Ню Йоркнинг Жон Кеннеди аэропортида мухлисларни концертга таклиф қила туриб, уларни "гастарбайтерлар" дея атади ва сўз оҳангида бироз кесатиқ сезилгани Америкада яшаб ишлаётган ўзбекистонлик муҳожирларга ёқмади чоғи.\n“Иш-пишларни йиғиштирингла, Сизлани деб келдик. Иш топилади, пул ҳам топилади, биз топилмаймиз, келинглар концертимизга, ҳурматли гастарбайтерлар”,- деди Шукрулло Исроилов.\nШу ўринда айтиш жоиз, АҚШдаги ўзбекистонликларнинг кўпчилиги у ерга доимий яшаш учун кўчиб кетганлардан иборат.\nБиз ким эканлигимизни ва бу ерда нима учун яшаётганимизни одамлар аниқроқ англаб етса яхши бўлар эди, дейди Ню Йоркнинг Beth Israel касалхонасида шифокор бўлиб ишлайдиган Сардор Илхомов.\n- Концертига билмасдан бориб қўйибман. Ҳозир борганимга афсусланяпман. Гастарбайтерлар эмиш. Америкада қанақа гастербайтер, дўстим. Биз доктор бўлиб госпиталда ишласак, шунча йил ўқиб, одамларга ёрдам берсак биз гастарбайтер бўлдикми,- дея концертга борганидан афсусланади Сардор.\nГастарбайтер ёмон сўз эмаску\nГастербайтер немисча сўз бўлиб, меҳмон ишчи ёки меҳнат муҳожири маъносини беради. Гастарбайтер ёмон сўз эмаску, дея сўраймиз асли ўзбекистонлик шифокордан.\n- Тўғри ёмон сўз эмас. Лекин у сўзни бошқа йўналишда ишлатди-да. Бизга нисбатан ҳунук маънода айтган-да буни, ҳудди биз ердан чиққан қўзиқориндек ҳаммамиз қора ишчи. Ахир уни ўзи гастарбайтер деб атаётган одамларнинг пулини олгани келганку бу ерга,- дейди Сардор Илхомов.\nШукрулло Исроиловнинг Ню Йорк аэропортида айтганлари тушириб олинган видеотасвир Интернетдаги Youtube видеопорталига қўйилган. АҚШдаги ўзбеклар қизиқчидан хафа эканликларини видео остига қўйилган ўнлаб изоҳлардан ҳам пайқаш мумкин.\n"Шукур ака, сиз айтаётган ўша гастарбайтерлар нима касб қилишидан қатъий назар нонини ҳалол топаяпти, буни унутманг",- деб изоҳ қолдирган ўзини Наргиз деб таништирган Интернет фойдаланувчи.\nЎзбекистонлик хофиз Озодбек Назарбеков ва қизиқчи Шукрулло Исроиловнинг “Хуш келдингиз” деб номланган концерти 26-29 апрел кунлари АҚШнинг Бруклин, Куинз ва Филаделфия шаҳарларида ўтказилди.\nБруклиндаги “Millenuim Theatre” залида ўтказилган концертга йиғилган томошабинлар сони 300дан ошмаган.\n“Назарбековнинг Тошкентдаги “Истиқлол” санъат саройида 15 кун давомида берган концерт дастури мухлислар билан тўлиб тошганди. Ҳатто чипта етмай қолган. Лекин нима учун хонанда Ўзбекистондан АҚШдаги ўзбеклар учун концерт бергани келадию зал тўлмай қолади? Ё бунга қизиқчи Шукрулло Исроиловнинг ўйламай айтган гапи сабаб бўлдимикин?”,- дея хабар берди UzTV New York хусусий канали.\n"Шукур акамнинг гапини оғир олишмасин"\nШукрулло Исроиловнинг ўзидан изоҳ олиш учун кун бўйи қўнғироқ қилиб ўзини топа олмадик. Охири, телефон гўшагини Шукрулло Исроиловнинг укаси олди.\n- Акмни гапига хафа бўлишмасин. У гапни Шукур акам уларга эмас, Озодга айтганла ҳазиллашиб. Оғир олишмасин. Биза халқимизни яхши кўрамиз, қаерда бўлишидан қатъий назар яхши кўрамиз. Шукур акам ҳам сизлани яхши кўрадила, сизлани яхши кўрганликлари учун Америкага бордила концерт бергани,- деди қизиқчининг укаси.\nШукрулло Исроиловнинг ўзи АҚШдаги концерти арафасида Озодлик мухбири билан суҳбатда:\n- Энди биз кўп дунё кезганмиз. Кўп мамлакатларга бордик. Лекин ўзимизнинг Ўзбекистонга тенг келадиган юртнинг ўзи йўқ. Ҳар бир инсоннинг ўзининг туғилган жойи яхши, дейди-ку. Чет элга борсак, узоғи билан бир ҳафтага бўлса, бўлди. Жонга тегади. Одам уйига кетгиси келади. Аввало Ўзбекистонимизга кўз тегмасин. Чет давлатларда юрган юртдошларга ниятимиз соғ-саломат бўлишсин. Ўзбеклигини унитишмасин,- деган эди.


Жулвон ал-Бонабий -\nАбу Таййиб Жулвон ибн Самура ал-Бонабий - Бухородаги Бонаб қишлоғининг нисбати билан машҳур бўлган бу зот зоҳид, обид ва тақводор олимлардан эдилар. Абу Муқотил Исом ан-Наҳвий, Абдуллоҳ ибн Язид ал-Муқрий, Саъид ибн Мансур, Хоқон ас-Суламий ва Аҳмад ибн Ҳафсдан ҳaдис ривоят қилганлар. Бу киши қуйидаги ҳадисни ривоят қилганлар: «Анзиъу ат-тусуса ва холифу ал-мажуса» , яъни «Мажусийларга хилоф ўлароқ идишни тортиб олиб бўлса ҳам қўлларингизни ювинглар».\nБир куни масжидда азон айтаётганларида бир одам мактуб олиб келади. Қарасалар, мактуб амирдан. Дарҳол ўша кишининг қўлига мактубни қайтариб: «Мен қачондан бери амирнинг одами бўлибман? Менинг улар билан ишим йўқ», – деб жавоб берибдилар. Бу хабар етганида, амир: «Худога шукур, халқим орасида менинг мактубимни ўқимайдиган инсон ҳам бор экан-да», – деган экан .\n قال رَسول الله صلى الله عليه وسلم: انزِعُوا الطُّسُوسَ، وخالِفُوا المَجُوسَ\n Ўша даврларда зоҳидлар давлат ишига аралашмасдилар.


«Бухорога ёрдам» акциясида йиғилган пуллар етказилди\nKun.uz сайти саховатпеша ҳамюртларимизнинг хайрия маблағларини марказлашган тарзда муҳтожларга етказиш ва хайрли ишларга сабабчи бўлиш мақсадида «Бухорога ёрдам» хайрия акциясини ўтказган эди. Унда йиғилган маблағларни 27 апрель куни Бухоро вилоятининг айрим туманларида кучли довулдан зарар кўрган ватандошларга тақдим этиш режаланган эди.\nХайрия акциясида 99 млн сўм маблағ йиғилди. 1 июнь куни Kun.uz мухбирлари Бухоронинг Шофиркон, Жондор, Қоракўл ва Олот туманларида бўлиб, имкон қадар ҳақиқий ҳақдорларни топишга ҳаракат қилган ҳолда ҳар бирига 3 млн сўмдан 30дан ортиқ оилага ҳамюртларимиз маблағларини етказди.\nДастлаб Шофиркон туманининг «Искогаре» маҳалласида табиий офатдан талафот кўрган учта хонадонга ҳамюртларимиз ёрдами етказилди.\nСўнгра Жондор туманидаги айрим хонадонлар эгаларига маблағлар тақдим этилди.\nОлот туманига боришдан аввал, Қоракўл туманида йўл ёқасидаги маҳаллаларга кирилиб, ёрдамга муҳтожлиги юзларидан билиниб турган оилаларга хайрия маблағларидан тақдим этилди.\nҚош қорая бошлаганида Олот туманига етиб борилди. Табиий офатнинг асосий зарбаси айни туманга тўғри келган эди. Шу боис, маблағларнинг катта қисми ушбу туманда тарқатилди.\nТаъкидлаш ўринлики, сафаримиз чоғида моддий аҳволи ўта оғир 2-3 оилага ҳам дуч келинди. Уларнинг айримлари, бизларнинг журналистлар эканимизни билгач, ўзларининг дардларини ҳам сўзлаб кетишди.\nХусусан, Олот тумани, Наврўз маҳалласидаги бу онахон Маҳмудова Пўлатой хола 1952 йилда туғилган бўлиб, оғир хасталикка чалинган. Унинг қизининг сўзларига кўра, маҳалладан ҳеч ким оила ҳолидан хабар олмайди. Фарзандига бериладиган пулни онахонга берилган ёрдам сифатида ҳисоблашмоқда. Турмуш ўртоғи Россияга кетганида у ёқда ҳам карантин чоралари кучайтирилган ва мусофирчиликда у ҳам ишсиз қолган.\nАлбатта, саховатпешалик, ҳалимлик миллатимизга хос фазилат. Сирдарё вилоятининг Сардоба сув омбори ўпирилишидан жабр кўрган ҳамюртларимизга ҳам халқимиз баҳоли қудрат ёрдам қўлини чўзган эди.\nБухороликлар учун уюштирилган хайрия акцияси ҳам жуда чиройли тарзда якунланди.\nАзиз ва қадрдон юртдошлар! Сизнинг оз-кўп қилган эҳсонларингиз ўз эгаларига етказилди. Кимки бу хайрли ишга бош қўшган бўлса, Аллоҳдан унга чандон-чандон кўпайиб қайтишини ва охиратга захира бўлишини сўраб қоламиз. Хайрли ишлардан асло чарчаманг!


Дунёда энг тез ўсувчи дарахт — ПАВЛОВНИЯ ЎЗБЕКИСТОНДА ҚУРИЛИШ ВА ЁҒОЧСОЗЛИК РИВОЖИГА ҲАМ ХИЗМАТ ҚИЛАДИ | Агро-Олам.Uz\nБош саҳифа Бизнес Дунёда энг тез ўсувчи дарахт — ПАВЛОВНИЯ ЎЗБЕКИСТОНДА ҚУРИЛИШ ВА ЁҒОЧСОЗЛИК РИВОЖИГА...\nБундан ўн йиллар муқаддам Болгариядаги Пловдив университетида фахрий доктор сифатида маъруза ўқиган ўзбекистонлик олим, биология фанлари доктори, профессор Алишер Тўраев ўша ерда кўрган “павловния” номли ғаройиб дарахтга қизиқиб қолди. Болгарларнинг павловния дарахтидан олинадиган пилет ёқилғисидан муқобил энергия манбаи сифатида фойдаланиши олимнинг кўпроқ диққатини тортди. Аксарият давлатларда газ муаммоси мавжуд бўлган ўша кезлари профессор Тўраев павловния дарахтини юртимизга олиб келиб, биринчилардан бўлиб маҳаллий шароитда ўстиришни йўлга қўйди. Дунёда энг тез ўсувчи павловния дарахти ҳақида эшитган инсон борки, ўсимликнинг ноёб хусусиятлари, қандай шароитда бўй чўзишига қизиқиши ортмай қолмайди. Бугунги кунда кўпчилик учун янгилик бўлган павловниядан юртимизда декоратив дарахт сифатида кўчалар, дам олиш масканлари, хиёбонлар ландшафт дизайнида фойдаланилади. Аммо жаҳонда қимматбахо ёғоч олиш мақсадида экиладиган павловния дарахти нафақат декоратив кўриниши, балки қимматли хусусиятлари билан бошқа ўсимликлардан ажралиб туради. Танаси чинорга, бўйи теракка қиёсланадиган бу дарахтнинг ҳар бир қисми бирор соҳада фойда келтиради. У гуллаганда асаларилар учун яхшигина нектар манбаи бўлиб, бир ойгача хушбўй ҳид таратиб туради. Гулидан косметика саноатида кенг фойдаланилади. Апрельмай ойларига тўғри келадиган гуллаш мавсумида битта асалари оиласи ундан 10-15 килограмм асал йиғади. Павловния плантациясига асалари оилалари қўйилса борми, 1 гектардан 5-6 йилда минг килограммгача юқори сифатли асал олиш мумкин. Дарахт ораларига резавор мевалар экилганда эса уларнинг ҳам гуллари асалари оиласи учун яхшигина озуқа манбаи бўлади. Яна бир жиҳати, павловния гуллари бошқа дарахтларники сингари аллергия қўзғатиш хусусиятига эга эмас. Гуллаш мавсумида ўзидан пўпанак чиқариб, атрофни ифлослантирмайди.\nПавловния барглари жуда катта, одатда 70 сантиметргача етади. Жазирама кунлари сояси ҳам яхши. Совуқ кунлар бошланганда барча дарахтлар сингари баргини ерга ташлайди. Ишнинг кўзини биладиган чорвадор баргларни дарҳол йиғиб олиб, қуритадида, молларга тўйимли озуқа сифатида беради. Дарахт барги ҳамда шохшаббаларидан тўпланган чиқиндидан кўп миқдорда биоёқилғи ҳам олиш мумкин. Павловниядан силлиқ мустаҳкам ва сифатли ёғоч олинади.\nСУВ ЎТМАЙДИ, ЮҚОРИ ҲАРОРАТГА ЧИДАМЛИ\nИмператор дарахти, малика дарахти, Кири номлари билан машҳур павловниянинг асл ватани Жанубий ва жанубишарқий Осиё давлатлари ҳисобланади. Айниқса, Хитой ва Япония да павловния дарахтини кўпайтириб, ундан ёғоч маҳсулотлари олиш оммалашган. Жаҳонда павловниянинг 12 та ёввойи тури бўлса, шундан 11 таси Хитойда ўсар экан. Японларнинг эса қошиғидан тортиб столигача, қайиғидан то уйигача, бари павловния дарахти ёғочидан тайёрланади. — Бу ўсимлик ҳақиқатан кўплаб ноёб хусусиятларга эга бўлиб, у ёғочи енгил ва танаси энг зич дарахт саналади, — деди Алишер Тўраев. — Дарахтнинг сувга қаршилиги бор, шу боис, ёғочини сувга солсангиз бўкиб қолмайди, тез ҳўл бўлиб, чириб кетмайди. Ундан асосан қайиқ, мусиқа асбоблари, сноуборд ва мебель маҳсулотлари ясалиши сабаби ҳам шундан. Яна бир афзаллиги, павловния ёғочи жуда мустаҳкам бўлгани сабабли, юқори ҳароратга чидамли. Бошқа дарахт лар 250300 градусда ёнса, у 450 градус иссиқликкача бардош бера олади. Шу боис, ҳозирги кунда жаҳонда павловния ёғочидан тайёрланадиган пилет ва брикет ёқилғиларига талаб ортиб бормоқда. У бир қарашда, кўмирга ўхшайди, нархи ҳам деярли бир хил. Аммо павловниядан тайёрланган ёқилғи кўмирдан фарқли тарзда 100 фоизгача ёнади ва ўзидан кул қолдирмайди. Ёнганида заҳарли карбонад ангидрид гази ҳам чиқармайди. Шу жиҳатдан, бу дарахт қишлоқ хўжалигини биомасса, биоўғит, озуқа, мебель саноатини ёғоч ва пардозлаш материаллари билан таъминлайдиган хомашё манбаи бўлиш билан бирга, атрофмуҳит мусаффолигини сақлаш, шаҳару қиш лоқларимиз чиройига чирой қўшишда қўл келади. Олим павловнияни юртимиз шароитида кўпайтириш мақсадида синов тариқасида Тошкент, Фарғона, Бухоро ва Самарқанд вилоятларидаги тажриба майдонларида ўстирди. Кейинроқ унинг ҳар хил турларини бошқа ҳудудларга экиб кўрди. Натижа кутилгандан ҳам юқори бўлди ва профессор Тўраев “Ўзбекистоннинг барча ҳудудларида павловния навларини ўстириш мумкин”, деган хулосага келди. Олим ўз тажрибасидан келиб чиқиб, ёғоч олиш учун павловниянинг кўпроқ “Шанг Тонг” номли гибрид навини экишни тавсия этади. У жуда тез ўсувчи, ниҳоятда мустаҳкам нав саналади. Бу турнинг исталган жойга тўкилиб, кўпайиб кетадиган уруғлари ҳам бўлмайди. Ўзини қайта тиклаш хусусиятига эга бу дарахт кесилган сари қайта ўсиб чиқаверади. Одатда бу ҳолат 8 маротабагача давом этади.\nСУВ БИЛАН “ЯШАЙДИГАН” ЎСИМЛИК\nПавловния дарахти жуда тез ўсувчи ўсимлик бўлгани боис, ерга экилган ниҳол бир йилда 5 метргача бўй чўзади. Илк йилдаёқ мингта дарахтдан минг тоннагача биомасса олиш мумкин. Дарахт яхши парвариш қилинса, иккинчи йилдан гуллай бошлайди ва бўйи 12 метргача боради. Тўртинчи йилдан бошлаб ундан ёғоч олиш мумкин. Аммо қимматбаҳо, мустаҳкам ёғоч олишни мақсад қилган тадбиркор дарахтнинг 7 йилда тўлиқ етилишини кутади. Бу вақтда дарахтнинг диаметри 70 сантиметр, бўйи 15-20 метргача бориши мумкин. Яъни, павловниянинг тўлиқ етилиши учун одатда 7 йил керак бўлади, аммо у заминда қанча кўп турса, қиймати шунча ортиб бора веради. Павловниянинг яна бир ўзига хослиги, танасида тамин кимёвий элементининг борлигидир. Бу унинг танасига чумоли ва турли ҳашаротлар зарар етказишидан ҳимоялайди. Бироқ парваришдаги эътиборсизлик сабаб павловнияга ҳам ёнидаги бошқа турдаги дарахтлардан касаллик, зараркунандалар ўтиши мумкин. Бир қарашда, павловнияни ўстиришда мураккаб агротехник тадбирлар талаб этилмасада, парваришда эътибор қаратилиши лозим бўлган жиҳатлар йўқ эмас. Бу борада ўз маслаҳатларини аямайдиган профессор Алишер Тўраев 600 га яқин деҳқон ва фермерлар учун павловния дарахтини ўстириш бўйича ўқувсеминарлар ташкил этиб, зарур қўлланмалар ишлаб чиққан.\n— Павловния дарахтининг мақсадга қараб, экилиш усуллари кўп, — деди олим тажрибаси билан ўртоқлашар экан. — Ёғоч олиш учун экканда, павловния ниҳолларини камида 4 метрга 4 метр масофада жойлаштирган маъқул. У жуда тез ўсгани боис, ораларини зич экиш ярамайди. Акс ҳолда, дарахт шохлаб кетганда бир-бирига халақит бера бошлайди. Орадаги очиқ ердан унумли фойдаланиш учун ниҳол бир йилда 4 метрга ўсиб олганидан кейин тагига исталган ўсимлик, маккажўхори ёки соя экиш мумкин. Кўпчилик менга “павловнияни ҳовли ёки томорқамда ўстирсам бўладими?”, деган савол билан мурожаат қилади.\nМен буни тавсия этмаган бўлардим. Сабаби павловниянинг илдизи тасодифан горизонтал йўналишда кенгая бошласа, асфальт, бетонларни кўтариб юбориши мумкин. Шу боис, бу дарахт навларини кенг дала, катта майдонлар, плантацияларнинг ҳар гектарига 625 донадан экиш мақсадга мувофиқ. Асосийси, павловниянинг яхши ўсиши учун сувли жой бўлиши, тупроғи доим нам бўлиб туриши керак. Сув бўлмаса, павловния ўлмайди, лекин яхши ривожлана олмайди ҳам. Ниҳолни доимий сув билан таъминлашнинг энг яхши йўли — томчилатиб суғориш технологиясини қўллаш ҳисобланади. Оддий суғоришда ариқнинг боши ва охиридаги ниҳоллар кўп сув ичиб, ўртадагиси ичолмайди. Томчилатиб суғоришда эса бундай муаммолар бўлмайди. Шунингдек, павловнияни ҳар қандай тирик организмлар каби мунтазам равишда макро ва микроэлементлар билан озиқлантириб туриш зарур. Ҳозирги кунда павловния дарахти Ўзбекистоннинг барча вилоятларида экиб, ўстирилмоқда. Фарғона, Самарқанд, Тошкент, Сирдарё, Жиззах вилоятлари павловнияни кўпайтириш учун энг оптимал ҳудудлар ҳисобланса, Қашқадарё, Сурхондарё, Навоийнинг иссиқ иқлим шароити ўсимликни ўстиришда бироз қийинчиликларни юзага келтиради. Профессор А. Тўраев ушбу вилоятларда ёзда ҳар 23 кунда павловния дарахти баргларига ёмғир шаклида сув сепиб туришни тавсия этади.\nМАРКАЗИЙ ОСИЁДА ЯГОНА ЛАБОРАТОРИЯ\nАйни пайтда ёғоч маҳсулотларининг 90 фоизини хориждан импорт қилаётган Ўзбекистонда ёғоч олиш мақсадида павловния дарахтини кўпайтиришга алоҳида эътибор қаратилмоқда. Вазирлар Маҳкамасининг 2020 йил 27 августдаги “Республикада тез ўсувчи ва саноатбоп павловния дарахти плантацияларини барпо қилиш чоратадбирлари тўғрисида”ги қарори асосида мамлакатимиз тупроқиқлим шароитидан келиб чиқиб, сув танқис, ер ости сувлари 30 метр дан пастда жойлашган фойдаланилмаётган захира майдонлар ҳамда ўрмон фондининг сув танқис ёки тупроғи шўр бўлган ерларида павловния плантацияларини ташкил этиш кўзда тутилган.\nДарахтни кўпайтириш учун, аввало, ниҳоллар зарур. Алишер Тўраев бундан 7 йил олдин кўпайтириш қийин бўлган ўсимлик турлари, хусусан, павловния ниҳол ва кўчатини инвитро усулида тайёрлайдиган Марказий Осиё да ягона лаборатория ташкил қилди. “De Nova Agro” лабораториясида бугунги кунда павловния дан ташқари, узумнинг 35 хил нави, реза мевалар ҳамда интенсив боғлар учун барча турдаги мева кўчатлари инвитро усулида тайёрланмоқда. — Жаҳон тажрибасида ўсимликларни кўпайтиришнинг бир қанча усуллари мавжуд бўлиб, замонавий инвитро технологияси энг самаралиси ҳисобланади, — деди лаборатория раҳбари Алишер Тўраев. — Одатда, ўсимликлар, хусусан, павловнияни уруғдан, новдадан кўпайтириш кутилган натижа бермайди. Масалан, павловниянинг Таминтоза деган ёввойи турини уруғидан кўпайтириш мумкин, лекин уруғдан чиққан ўсимликнинг ирсияти бир хил бўлмагани боис, ҳажми ва шакли ҳам турлича бўлади. Натижада ундан кам ёғоч олинади. Новдадан чиққан павловния ҳам синовдан ўтказиб кўрилганида, дарахт бир текис ўсмаганига гувоҳ бўлганмиз. Шу боис, павлонияни кўпайтиришда инвитро усули дунёда энг илғор, қулай усул сифатида тан олинган. Жараёнда ўсимлик куртаги олиниб, махсус усул ёрдамида вирус, замбуруғлардан тозаланадида, сунъий озуқа моддага ўтказилади. Сўнг ўша куртакдан биринчи ниҳол олиниб, ундан яна бошқа ўсимликлар чиқарилади. Лабораторияда павловния дарахти харидорларга уларнинг талабига қараб ниҳол ёки кўчат шаклида етказилади. Уларнинг асосий қисми Қозоғистон, Қирғизистон, Индонезия, Украина, Россия каби хорижий давлатларга экспорт қилинади. Бир йиллик экспорт ҳажми 2 миллион донадан кўпроқни ташкил этади. Лабораторияда 30 кишининг бандлиги таъминланган. Бир сўз билан айтганда, дунё бозорида қарағай ёғочидан икки марта қиммат турадиган павловнияга айниқса, мебельсозлик, қурилиш соҳаларида кун сайин талаб ортиб бормоқда. Ушбу дарахт турини юртимизда кўпайтириш, барча ҳудудларда павловния майдонлари, плантацияларини яратиш келгусида ёғоч импортига бўлган талабни камайтириб, арзон ва сифатли муқобил энергия манбаини яратишга хизмат қилади.\nҲозирги кунда павловния дарахти Ўзбекистоннинг барча вилоятларида экиб, ўстирилмоқда. Фарғона, Самарқанд, Тошкент, Сирдарё, Жиззах вилоятлари павловнияни кўпайтириш учун энг оптимал ҳудудлар ҳисобланса, Қашқадарё, Сурхондарё, Навоийнинг иссиқ иқлим шароити ўсимликни ўстиришда бироз қийинчиликларни юзага келтиради. Профессор А. Тўраев ушбу вилоятларда ёзда ҳар 2-3 кунда павловния дарахти баргларига ёмғир шаклида сув сепиб туришни тавсия этади.\nDe Novo Agro Барча турдаги энг сифатли ва олий навли кўчатларни айнан бизнинг канал орқалик сотиб олишингиз мумкин\n☎ +99897 716-65-16\nТелеграмда ҳам бизни кузатиб боринг @denovaagro


ОЧЛ-2021. АГМК рақиби "Истиқлол" сафида учта йўқотиш бор / CHAMPIONAT.asia\n21:36"Насаф"нинг таркиби кучайтириладими? Мақсад қандай? Рўзиқул Бердиев жавоб берди 0 21:30АПЛ. “Ман Сити” – “Челси” (матнли трансляция) 26 21:25Мюллер ва Алаба Бундеслига рекордини ўрнатишди 0 21:08Ла Лига. "Камп Ноу"да дуранг кузатилди ёхуд энди ҳамманинг диққати "Реал" ўйинига қаратилади 148 21:05Бундеслига. “Бавария” чемпион сифатида майдонга тушадиган ўйин учун асосий таркибини эълон қилди 0 20:59АПЛ. “Кристал Пэлас” сафарда аутсайдерни мағлуб этди 0 20:58"Насаф" машғулотларни бошлади. Р.Бердиевнинг ОФК кубоги, Туркманистон клуби қатнашмаслиги ва таркиб ҳақидаги фикрлари 8 20:48Бундеслига. “Боруссия Д” муросасиз баҳсда “Лейпциг”ни енгди, “Вольфсбург”да йирик ғалаба ва бошқа натижалар 3 20:35“Бавария” қаторасига 9-маротаба Германия чемпиони! 12 20:26"Насаф" Тожикистонга кетиш олдидан Тошкентда машғулотларни бошлади ГАЛЕРЕЯ 12 20:20Чемпионшип. Рунининг "Дерби Каунти"си лигада жон сақлаб қолди, плей-офф босқичига қуръа ташланди ва бошқа маълумотлар (+жадвал) 3 19:50А Серия. “Наполи” сафарда йирик ғалабага эришиб, 2-ўринга кўтарилди 3 18:45Дембелега "Арсенал" ва МЮ қизиқиш билдирмоқда 5 18:35Ла Лигада қайси жамоа чемпион бўлади? 12 18:21АПЛ. "Лидс" ўз уйида "Тоттенхэм"ни ишончли ҳисобда мағлуб этди 7\nОЧЛ-2021. АГМК рақиби "Истиқлол" сафида учта йўқотиш бор\nТеглар : Истиқлол ТожикистонОЧЛ-2021\nТожикистон чемпиони "Истиклол" клуби ўз тарихида илк бор Осиё чемпионлар лигаси гуруҳ босқичида иштирок этади.\nКуни кеча жамоа Душанбе – Дубай - Ар-Риёд рейси билан Саудия Арабистонига етиб борди.\n"Истиқлол" Саудия Арабистонига 21 нафар футболчи билан йўл олди. Олинган жароҳатлар туфайли Душанбе клубига ҳимоячи Искандар Жалилов, ярим ҳимоячи Амирбек Жўрабоев ва ҳужумчи Ислом Зоиров ёрдам бера олмайди.\n"Истиқлол" клубининг ОЧЛ-2021 гуруҳ босқичи учун қайдномаси:\nДарвозабонлар – Рустам Ятимов, Муҳриддин Ҳасанов, Сафармад Ғаффоров.\nҲимоячилар – Ахтам Назаров, Алексей Ларин (Украина), Манучехр Сафаров, Андрей Мишченко (Украина), Зоир Жўрабоев, Ромиши Насрулло, Вахдат Ханонов.\nЯрим ҳимоячилар – Шаҳром Сулаймонов, Шарифбек Раҳматов, Муҳаммаджон Раҳимов, Хуршед-Тимур Жўраев, Рёта Нома (Япония), Нуриддин Давронов, Алишер Жалилов.\nҲужумчилар – Рустам Соиров, Салам Ашурмамадов, Хусейн Доган (Голландия), Манучехр Жалилов.\nБош мураббий - Виталий Левченко.\nЭслатиб ўтамиз, "Истиқлол" гуруҳда АГМК (Ўзбекистон), "Ал Ҳилол" (Саудия Арабистони) ва "Шабаб Ал Аҳли" (БАА) клублари билан куч синашади. Тожикистон чемпиони 1-турни 15 апрель куни "Шабаб Ал Аҳли"га қарши ўтказади.\nЎзбек клублари ОЧЛни ютиш учун яна қанча вақт керак? 128\n12 апр 11:26:55\nМ.Косимов арабларни кандай килиб маглуб этишни билади худо хохласа АГМК 1-урин билан чикади гурухдан.\n12 апр 11:29:25\nuzbek futboli jinnisi фойдаланувчининг фикрига жавоб бериш\nTojikistonni klubida ukrainalik gollandialik ligionerlar??? Gapyu\nAGMK da ham borku Gollandiyalik\n12 апр 12:01:16\nМиржалол истиқлолни бемалол ёради\n12 апр 11:26:39\nQolgan jamoalarni ham zayafkasini chiqaringlar\n12 апр 18:07:02\nАГМКга ғалабалар ёр бўлсин!\n12 апр 16:54:43\nIkki debyutant bir guruhda bu yaxshi Agmk uchun\n12 апр 17:18:14\nAGMK kuchli Istiqloldan Hiloldan achko olsa bo'ldi\n12 апр 13:35:29\nШу Истиклол кандай гурух бошлади, улардаям квота борми или ОФК ютганмиди\n12 апр 11:27:07\n12 апр 14:10:41\n12 апр 12:11:01


Газета СБХ / 2015 год / № 20 / Акс-садо\nСавдо соҳасида идентификациялаш ва солиқ солиш хусусида газетамиз кўтарган мавзуга («СБХ»нинг 28.04.2015 йилдаги 17 (1081)-сонидаги «Улгуржи ва чакана савдо. Идентификациялаш ва солиқ солишга оид муаммолар» ҳамда 5.05.2015 йилдаги 18 (1082)-сонидаги «Савдо: юридик шахслар ва якка тартибдаги тадбиркорлик – идентификациялаш ва солиқ солиш» мақолаларига қаралсин) газетхонлар ва norma.uz сайтига кирувчиларнинг қизиқиши ҳамон катта. Бу масалада фикрлар хилма-хил: баъзилар муаллифнинг таклифларини маъқулламоқдалар, бошқалар эса қарши нуқтаи назарни билдирмоқдалар. Мақола юзасидан келган фикрлар билан танишишга таклиф этамиз.\n... Чакана ва улгуржи савдони қисқагина таҳлил этиш булар фаолиятнинг ҳар хил иқтисодий турлари бўлиб, улар ўртасидаги чегаралар йўқолиб бораётганлиги кузатилмаяпти деган хулоса чиқариш имконини беради. Улгуржи йўналишга асосланган фаолият, муайян талаб-эҳтиёжларга, чакана савдо фаолияти эса, бутунлай бошқа талаб-эҳтиёжларга хизмат қилади.\n«Чакана савдо тармоғида тобора кўпроқ товарлар нақд пул иштирокисиз, шу жумладан корпоратив пластик карточкалар орқали сотилаётганини қандай баҳолаш керак? – деб сўрашингиз мумкин. – Бу чакана савдо билан улгуржи савдо ўртасидаги тафовут йўқолиб бораётганлиги далолат эмасми?». Аслида бу чакана ва улгуржи савдо «яқинлашиб бориши» жараёнининг эмас, балки бугунги кунда уларнинг қонун ҳужжатларимиздаги мавжуд таърифлари номукаммаллиги далолатидир. Тадбиркорликнинг ана шу иккита ҳар хил турини тўлов шакли мезони бўйича, яъни чакана савдода нақд пулга, улгуржи савдода нақд пулсиз реализация қилинади деб ажратиш, ҳозирги мавжуд воқеликка жавоб бермайди, пул муносабатларини ривожлантиришнинг анчагина юксак даражасига ҳам тўғри келмайди. Эҳтимол, 2000-йилларнинг бошларида тўлов тури чиндан ҳам савдонинг у ёки бу шакли белгиси бўлган бўлиши мумкин. Эндиликда нақд пулсиз ҳисоб-китоб (шахсий ва корпоратив банк карточкалари, «электрон пуллар», sms-тўловлар ва шу сингарилар) ривожланиб бориш даражасига қараб, тўлов тури савдо шакли ҳақида бирон нарса англатмайди. Шу боис чакана ва улгуржи савдонинг норматив ҳужжатлардаги мавжуд таърифлари, бизнинг фикримизча, янги таҳрирда берилмоғи, уларни идентификациялашнинг бугунги кунда нокерак бўлиб қолган мезонларини (нақд пулга ва нақд пулсиз) чиқариб ташлаш мақсадга мувофиқ кўринади.\nУлгуржи ва чакана савдо фаолиятнинг ҳар хил турлари эканлиги сабабли, давлат уларни қонунчилик йўли билан ҳар хил тарзда бошқариб боради. Бу айниқса, солиқ солишда яққол намоён бўлади. Уларда солиқ солинадиган база битта, яъни товар айланишидир, аммо ЯСТ ставкалари ва минимал солиқни ҳисоблаб чиқариш қоидалари ҳар хил. Бундай ёндашув ўринлидир. Негаки, биринчидан, у савдо ҳар хил шаклларининг иқтисодий ўзига хослигини инобатга олиш имконини беради. Иккинчидан, чакана савдонинг ижтимоий таркибий ўзанини эътиборга олишни мумкин қилиб қўяди. Олис ва тоғли жойларда ЯСТ ставкаси шаҳарлардагига нисбатан пастроқ, бу ҳол улгуржи ва чакана савдо учун солиқ солишда шароит бир хил бўлган тақдирда, имконсиз эди.\nШундай қилиб, бугунги кунда улгуржи ва чакана савдо учун солиқ солишнинг ягона тизимини барпо этиш масаласини кўтариб чиқишда, фикримизча, ҳеч бир маъни йўқ. Зотан, бундан на давлат, на бизнес соҳаси, на аҳоли ютади.\nЛекин бу улгуржи ва чакана савдо соҳасини норматив асосда тартибга олиш ва бошқаришда ечимини кутаётган масалалар йўқ деган маънони англатмайди, албатта. Гап савдонинг ана шу шакллари таърифларини такомиллаштириш зарурлиги ҳақидагина бормаяпти. Хўш, чакана савдо билан шуғулланувчининг товар айланмасидаги 10 фоиз улушига доир амалдаги нормани нима сабабдан бекор қилиш мумкин эмас? Ахир, корпоратив банк карточкалари орқали тўлов ҳам нақд пулсиз ҳисоб-китоб ҳисобланади-ку! Аммо амалдаги ҳуқуқий ҳужжатлар улар миқдорини чекламайди. Келинг, олға қараб яна бир қадам ташлаб, чакана савдо корхоналарига бутун маҳсулотни нақд пулсиз сотишга рухсат этайлик. Бундан кимгадир ёмонлик келмайди-ку? Бюджетга ҳам зарари йўқ, бинобарин, бундай ҳолларда бюджет солиқларни тўлиқ, балки кўпроқ олади, чунки барча битимлар очиқ-ошкораликка асослангандир. Аҳолига зарари тегади деб ҳам бўлмайди. Чунки, одамлар шахсий банк карточкаларидан фаол тарзда фойдаланиб келмоқдалар.\nБундай бўлган тақдирда, чакана савдо ишлаб чиқарувчилар ва тижоратчиларга дарҳол улгуржи тарзда маҳсулот етказиб беришга ўтиб кетмасмикан деган андишага бориш мумкин. Аммо бундай бўлмайди, чунки тижорат мақсадлари учун чакана савдо ҳам ўз устамасини қўйган товарни сотиб олиш фойдали эмас. Борди-ю, тадбиркорда маҳсулотни улгуржи тарзда етказиб бериш истаги туғилган бўлса, ким ҳам тақиқларди дейсиз. Керакли сармоянг бор экан, бемалол шуғулланавер улгуржи савдо билан. Бунда улгуржи савдони лицензиялашга бўлган зарурат йўқолади, зотан, унинг ҳозирги кундаги моҳияти улгуржи савдо корхонаси устав капитали миқдор кўрсаткичларини белгилаш билангина боғлиқ бўлиб қолмоқда.\n2015-04-22, Насиба деган меҳмон:\n...Улгуржи ва чакана савдо деб бўлиш аллақачон барҳам топиши керак эди. Солиқ ставкаларини жойлашув ўрнига қараб табақалаштиришни эса қолдириш зарур. Гап пойтахт ва тоғ қишлоғига боғлиқликдагина эмас. Шаҳарда ҳам тақабалаштирмоқ лозим. Бу эса савдони ва хизмат кўрсатиш соҳаси катта одимлар билан ривожланишига ёрдам беради. Ҳозир эса, бизда кўпинча арзимаган нарса учун ё бозорга, ёки савдо мажмуига боришга тўғри келмоқда. Чунки, бу нарсани ўз уйинг яқинидан топа олмайсан. Ҳобгоҳ вазифасини ўтайдиган кўп қаватли уйлар ва қишлоқ жойларда фаолият олиб бораётган якка тартибдаги тадбиркорларга менимча, имтиёзлар бериш керак. Ҳозирги кунда улар метро станциялари ва бошқа гавжум жойларда фаолият юритаётган ҳамкасабалари билан бир хил имтиёзга эга эканлиги мақсадга мувофиқ эмас.\n2015-05-05, ruzmetov.sh деган меҳмон:\n... Улгуржи ва чакана савдо ўртасидаги тўсиқлар амалда йўқ бўлиб кетган ҳолатда, уларга солиқ солишда муайян тафовутлар ва мураккабликлар сақланиб қолган дейиляпти. Бунда нималарни назарда тутишмоқда?\nҲамонки, нақд пул билан ва нақд пулсиз ҳисоб-китоб қилиш ўртасида, шунингдек корхоналар ва ташкилотларнинг депозит ҳисобварақларидаги пул маблағлари билан нақд пуллари ўртасида тўсиқлар мавжуд экан, улгуржи ва чакана савдо ўртасидаги қайси тўсиқлар йўқолиб борилаётгани ҳақида гап бормоқда ўзи?\nБу таклиф нималарга олиб келади? Савдо корхоналари улгуржи-чакана савдони амалга оширадилар.\nБундайлар борми, ўзи? Улгуржи савдо корхоналари баъзан нақд пул билан ҳисоб-китоб қилиш эвазига йирик туркумдаги товарларни реализация қиладилар. Бундай ҳолларда мазкур операцияни қайси савдо турига киритиш керак? Чакана савдога киритиб бўлмайди, негаки товарлар донабай ёки кичик-кичик туркум билан сотилмаган. Улгуржи савдо сирасига ҳам қўшиб бўлмайди: ҳисоб-китоб фақат пул ўтказиш йўли билан амалга оширилмоғи лозим эди. Ундан кўра, улгуржи савдо соҳасидагиларга нақд пул билан савдо қилишга рухсат этиш осонроқ, биргина шарти, реализация қилинаётган жойда НКМ ўрнатилмоғи керак. Вассалом, улгуржи-чакана савдо деган гапга ўрин қолмайди.\nЯСТнинг ягона ставкасини белгилаш, унинг миқдорини 3 фоиз даражасида ўрнатиш таклиф этилмоқда. Солиқ юки масаласига келганда, бу юк солиқ тўловчи юридик шахслар ёки якка тартибдаги тадбиркорлар зиммасига тушмайди. Солиқ юки сиз билан бизларнинг, яъни пировард истеъмолчиларнинг гарданига тушади. Зотан, пировард истеъмолчи товар харид қилар экан ёки хизматдан баҳраманд бўлар экан, барча солиқларни тўлайди, чунки солиқлар суммаси товар (хизмат) нархида тажассум топган. Ҳатто жисмоний шахслардан олинадиган даромад солиғини ҳам (иш ҳақи фонди) биз – пировард истеъмолчилар тўлаймиз. Мабодо, ЯСТ ставкаси камайтирилган тақдирда ҳам нархлар пасайиши ва истеъмолчиларга енгиллик, афзаллик бўлиши даргумон.\n2015-05-02, Малика деган меҳмон:\nЧакана савдо билан шуғулланувчи якка тартибдаги тадбиркорга кўпинча корпоратив карточкаси бўлган сотиб олувчилар келишади, бироқ уларга товарни корпоратив карточка асосида сотиш ман этилган, чунки бу нақд пулсиз ҳисоб-китоб асосидаги савдо деб қаралади. Наҳотки, якка тартибдаги тадбиркорлар учун бу масалани қонун талабларини бузмаган ҳолда ҳал этиш мумкин бўлмаса?!\n«Қонун ҳужжатлари ва амалиётнинг таҳлили қуйидаги хулосалар чиқариш имконини беради:\nякка тартибдаги тадбиркор амалда савдо фаолияти билан ёрдамчиларсиз шуғуллана олмайди: у амалдаги қонун ҳужжатларини бузиб, ёлланма ходимларни жалб этишга мажбур»...\nНега мумкин бўлмасин, у жалб этиш ҳуқуқига эга. Ёлланиб ишлайдиган ходимда рухсат этувчи гувоҳнома (патент) бўлиши шарт эканлигини ёддан чиқармаса бўлди.\n«... чакана савдодаги бизнес жараёнлари у билан ким – юридик ёки жисмоний шахс шуғулланишига боғлиқ эмас;\nюридик ва жисмоний шахсларга солиқ солишнинг турли шартлари ўзини оқламайди, улар тўловчиларга ҳам, давлатга ҳам муайян мушкулликлар ҳамда муаммолар яратади».\nЙўқ, жуда-жуда боғлиқ. Чакана савдода юридик шахс ва жисмоний шахс ходимлари миқдори ҳақида хулоса қилинмоқда. Мол-мулк мавжудлиги, товар айланмасига ҳам қараляпти. Шу муносабат билан жисмоний шахсларда солиқ солиш ҳамда товарлар ва тушум ҳисобини олиб бориш бирмунча «имтиёзлироқ» бўлмоғи керак.\nМуайян бизнес режасига эга бўлган якка тартибдаги тадбиркорлар оддий ширкат шартномаларини тузиш ва биргаликда (шерикликда) фаолият билан шуғулланиш ҳуқуқига эга...\n2015-04-22, Диля деган меҳмон:\n... Чакана ва улгуржи савдо борасида, дарҳақиқат, «тушунарсиз нарсалар» кўп.\nЎз фирмамни мисол қилиб келтиришим мумкин. Бизнинг микрофирма – МЧЖ, улгуржи савдо билан шуғулланиш учун лицензиямиз бор. Минерал ўғитларни реализация қилиш билан шуғулланамиз, уларни савдо-хом ашё биржаси орқали сотиб оламиз. (Дарвоқе, фирмамиз бўла туриб, бошқа фирма очишга мажбур бўлдик, чунки биржа фақат улгуржи савдо соҳасидаги фирмалар билангина иш олиб борар экан. Сизда ХХТУТ – чакана савдо бўлса, улгуржи савдо ҳуқуқини берадиган лицензиянинг сира аҳамияти йўқ – шартнома тузаман деб хомтама бўлманг!) Фаолиятимизни йўлга қўйиб бутун туманда филиаллар очдик, уларни НКМ ва терминаллар билан жиҳозладик. Асосий фаолиятимиз амалда чакана савдодир, пул ўтказиш йўли билан амалга ошириладиган савдо – ойига 3–7 фоиз атрофида. Эндиликда 1 январдан эътиборан, улгуржи-чакана савдо учун 5 фоизли солиқ жорий этилмоқда. Барибир бир нарса биз учун тушунарсиз: лицензиямиз бор, шундай экан фаолиятимиз улгуржи-чакана савдо ҳисобланадими ёки чакана савдолигича қоладими? Бизда улгуржи савдо, юқорида айтилганидек, ойига 3–7 фоизни ташкил этади. Мабодо солиқни 5 фоиз бўйича тўлайдиган бўлсак, тез орада банкрот бўлишимиз тайин. Қўшниларимизда лицензия ва бошқа ҳужжатлар йўқ. Товарни анчагина арзон нархда – нақд пулга, НКМсиз хотиржам сотишмоқда. Улар тикетларни биржада сотиб олиб, бошқа жойларда устама қўйиб сотадилар, пулларини нақдинага айлантирадилар. Шу зайил улар савдомизнинг белига тепмоқдалар: бизнинг товар 537 сўм, уларники эса 505 сўм туради. Фарқини кўряпсизми? Қонуний асосда ишлайдиган бўлсанг банкрот, хонавайрон бўлишинг турган гап экан-да?! Демак, бизнесимизни ёпишимиз, тўхтатишимиз керак экан-да?..\n2015-04-22, юрист деган меҳмон:\nУлгуржи савдони лицензиялаш таомилини бекор қилиш керак. Амалиётда улгуржи савдо субъектларининг ҳаммаси ҳам чакана савдо субъектларидаги бор нарсаларга эга эмаслигини инобатга олиб, чакана савдо субъектларининг товарларни пул ўтказиш йўли билан реализация қилишига белгиланган тақиқни йўқотиш зарур. Бу эса чакана савдо субъектларининг юридик шахслар билан муносабатларини енгиллаштиради.\n2015-04-28, адвокат Павел Сильнов деган меҳмон:\n...Ўртага ташланган таклиф қўшимча равишда муҳокама этилмоғи зарур деб ҳисоблайман. Институционал йўналишда ҳал этиладиган муаммолари ҳам бор. Якка тартибдаги тадбиркор қай йўсинда ишга ходим (мазкур ҳолатда сотувчи) ёллаши мумкин? Бу ишни меҳнат шартномаси асосида амалга оширадиган бўлса, кадрлар ҳисобини юритиши, иш ҳақи ёзиши, меҳнат ва ижтимоий кафолатларни таъминлаши зарур. Якка тартибдаги тадбиркорлар бунга тайёр эканлигига ишончим комил эмас. Ҳатто бу иш фуқаролик-ҳуқуқий шартнома асосида олиб борилган тақдирда ҳам, иш ҳақи ҳисоблаш ва шу сингари ишлар учун бухгалтер зарур. Ана шу, барча масалаларни жуда пухта таҳлил этиб кўриш лозим. Корхоналар ва якка тартибдаги тадбиркорлар учун ягона солиқ ҳамда ЯСТнинг ягона ставкасини жорий этиш тўғрисидаги таклиф ҳам баҳс-мунозарали кўринади. Бу билан якка тартибдаги тадбиркорларга қўшимча иш, қўшимча ташвиш юкламасмиканмиз? Солиқлар ўз вақтида тўланишини таъминлаш нақадар муҳим эканлигини тушунган ҳолда, кичик бизнесни ривожлантириш зарурлигини ҳам унутмаслигимиз лозим.\nДарвоқе, мавзу муҳокамаси давом этмоқда, сайтда шарҳ-талқинингизни қолдириш орқали ўз нуқтаи назарингизни бемалол ўртоқлашишингиз мумкин.


Жанубий Корея президенти апрелда истеъфога чиқишга рози бўлмоқчи\n14:35 / 06.12.2016\nЖанубий Корея президенти Пак Кин Хе 2017 йил апрель ойининг охирларида истеъфога чиқиш борасидаги талабга рози бўлмоқчи. Бу ҳақда ҳукмрон “Сэнури” партиясининг парламентдаги амалдори маълум қилган.\nБундай таклиф ҳукмрон партия томонидан президент импичменти бўйича овоз бериш ўрнига билдирилган. Жараён жума кунидаёқ бўлиб ўтиши мумкин.\nШу билан бир қаторда, мухолиф партиялар ва жамоатчилик президент тақдирини бундай йўл билан ҳал қилишга рози бўлмаслиги ҳақиқатга яқинроқ, деб хабар қилади TBS телекомпанияси.\nЯкшанба куни ҳукмрон партиядаги норози бўлган фракция импичментни қўллаб-қувватлашга тайёр экани ҳақида маълум қилди. Бундай ҳолат партия ва мухолифат ўртасида келишувга эришилмаса юз бериши мумкин.\nМухолиф партиялар эса президент импичменти бўйича масалани жума кунги овоз бериш жараёнига қўйиш ниятида. Масала ижобий ҳал этилиши учун 300 депутатдан 200 таси овоз бериши лозим. Мухолиф депутатларга эса фақатгина 172 овоз тегишли бўлиб, бундай вазиятда ҳукмрон партия 28 нафар аъзосининг овози ҳал қилувчи ўрин тутади.\nМаълумот учун, Жанубий Корея президенти билан боғлиқ сиёсий можаро ОАВ Пак Кин Хе дугонаси Цой Сун Силга ўз нутқларини таҳрирдан ўтказиш имконини бергани ҳақида хабар беришгач, бошланди. Бундай ҳолат улар расман ўқиб эшиттирилишидан аввал юз берган.\nистеъфо Жанубий Корея Пак Кин Хе


Коррупцияга ўрин йўқ! » Sangzor.uz - Жиззах янгиликлар портали\nAdmin 30-янв, 15:17 0 476 Солиқ хабарлари\nЖиззах вилоят Давлат солиқ бошқармасида адлия, прокуратура ва давлат хавфсизлик хизмати идоралари билан ҳамкорликда шу номдаги тадбир бўлиб ўтди. Тадбирда сўзга чиққанлар коррупциянинг ҳар қандай кўринишига қарши қатъий муросасизлик кайфиятини шакллантириш шарт эканини таъкидладилар.\nКоррупция кенг маънода мансабдор шахслар томонидан ўзига берилган мансаб ваколатлари ва ҳуқуқлардан шахсий манфаатларини кўзлаб қонунчилик ва аҳлоқ қоидаларига зид равишда фойдаланишини англатади, - дейди ДСБ бўлим бошлиғи Парда Ваққосов. - Айниқса, коррупцияга қарши курашувчи ваколатли идораларнинг бу иллатга гирифтор бўлиши жамиятда адолатлилик тамойилининг қарор топишига жуда катта тўсиқ ҳисобланади. Натижада аҳоли ўртасида ҳуқуқий нигилизм, ислоҳотларга ишончсизлик кайфияти илдиз отади. Давлат хизматчиларида коррупцияга қарши иммунитет ҳосил бўлишида тарғибот ва профилактик тадбирлар катта аҳамиятга эга.\nПрезидентимиз Шавкат Мирзиёев Олий Мажлисга Мурожаатномасида ҳам 2020 йил юртимизда коррупция иллатига қарши аёвсиз кураш давом этишини билдирди. Мазкур мурожаатнома мазмун-моҳиятини ўрганаётган ҳар бир давлат ва нодавлат ташкилотлар жамоалари айнан коррупция билан боғлиқ ўринларга катта эътибор қаратишмоқда. Солиқ идораси вакиллари ҳам иллатга қарши курашда ўз фаолликларини намоён қилиб, касбий этика қоидаларига қатъий амал қилишларини билдирдилар. Тадбирда коррупциянинг аянчли оқибатлари акс этган видеоматериал намойиш этилди.\nБу мавзудаги тарғибот тадбирлари барча туман давлат солиқ инспекцияларида бўлиб ўтмоқда.\nКоррупция – “дўст” қиёфасидаги душманимиз..\nКоррупция: унинг тарихий илдизлари,..\nКоррупцияга қарши курашиш барчамизнинг..\nЭнг тўғри йўл – манфаатлар тўқнашмаслиги йўли..


Ота ўлимга ҳукм қилинган ўғлининг жасадини талаб қилмоқда « O'zbekiston ERK Demokratik Partiyasi\nСурхондарё вилояти Бойсун тумани, “Кўганли-ота” қишлоғида яшовчи 90 ёшдаги отахон, Ҳамзахон Эшонбобо Абдуллаев, “1999 йил 16 февраль воқеалари” ортидан, “отишга ҳукм қилинган” ўғли, 1971 йилда туғилган Баҳром Абдуллаев Ҳамзаевичнинг ўлик жасадини кўрсатишни сўраб, Ўзбекистон Республикаси ҳукматидан талаб қилмоқда!\nҲамзахон Эшонбобо шундай ҳикоя қилади:\n“Ўғлим, Баҳром Абдуллаев Тошкент шаҳрида юз Берган, “февраль воқеалари” дан кейин, “отишга ҳукм” қилинган эди.\nЎша “воқеа”га ҳам, мана 20 йилдан ошиқ вақт ўтди. Ўғлим Баҳромнинг ўлик мурдасини кўрсатишни сўраб, Ўзбекистон Республикасининг барча органларига мурожаат қилдим. Улар менга фақат битта жавоб хатни ёзиб юборишган. У ҳам бўлса, “сизнинг ўғлингиз, Баҳром Абдуллаев Ҳамзаевич, Ўзбекистон Республикаси Олий Судининг ҳукмига кўра, “ўлимга ҳукм қилинди…” деган мазмундаги тутириқсиз жавоб хатлардир. Мен ушбу хатларни ҳозиргача сақлаб келаман.\nМен улардан битта нарсани талаб қилмоқдаман! ҳақиқатдан ҳам, ўғлим Баҳром Абдуллаев, “ўлимга ҳукм қилинган” бўлса, унда ўғлимнинг ўлик жасадини, кийим-бошлари ва кўмилган жойини кўрсатишни сўрамоқдаман. Улар бу саволларимга жавоб беришаолмаяпти.\nМен токи, жоним ягона Аллоҳнинг қўлида экан, ўғлимнинг тирик ёки, ўлигини кўрсатмагунича бу гапларга ишонмайман. Чунки, ўғлим Баҳром Абдуллаев Ўзбекистон Республикасининг Ички Ишлар Вазирлиги, “Жазони ижро этиш бош бошқармаси”га қарашли бўлган, УЯ-64/71 “Жаслиқ” 19-сонли каллонияда сақланмоқда…” деган гапларни ўз қуллоқларим билан эшитганман. Ҳусусан, “Озодлик” ва “Би-би-си” радиолари, ўғлим тўғрисида эшиттиришлар олиб боришган. Ўша радио журналистларидан бири менга, “ўғлингиз, Баҳром Абдуллаев тирик! Ҳозирги кунда, “Жаслиқ” қамоқхонасида сақланмоқда…” деб айтишган эди. Ўшандан буён, мен кеча-ю кундуз ягона Аллоҳдан сўраб, дуо қиламан!…”\nЎзбекистон Республикаси “Матери против смертной казни и пыток” нодавлат ва нотижорат ташкилотининг президенти Тамара Чикунованинг сўзига қараганда эса, “Баҳром Абдуллаев 1999 йилнинг февраль ойида Тошкент шаҳрида юз берган, портлашлардан кейин, отишга ҳукм қилинган. “Биз ушбу ҳукм юзасидан бир неча бор, Ўзбекистон Республикасининг Олий Судига мурожаат қилганмиз. Улардан “ҳукм ижро этилган!” деган мазмундаги хатларни олганмиз.” – дейди Чикунова.\nЭслатиб ўтамиз: Баҳром Абдуллаев 1998 йилнинг октябрь ойида Туркманистон ва Ўзбекистон Республикалари билан чегарадош бўлган, Сурхондарё вилоятининг Музработ туманида қўлга олинган эди.\nУ дастлабки, терговда Тошкент шаҳрида портлаш юз беришини олдиндан, “башорат” қилган… “Февраль воқеалари”дан кейин эса Ўзбекистон Республикаси Олий Судининг 2000 йилдаги ҳукмига кўра, “олий жазо” яъни отишга ҳукм этилган… Аммо бу ҳукм ижро этилганлиги тўғрисида турли хил миш-мишлар бор. Бу “версия”лар қанчалик ҳақиқатга тўғри келади, фақат ва фақат “вақт” кўрсатади. Халқ сўзи билан айтганда “вақт-олий ҳакам”.


9 ойда 17 ёшгача қизлар ўртасида 50 та эрта туғруқ ҳолати кузатилди - Darakchi\nЖАМИЯТ 17.09.2019, 12:10\nЖорий йилнинг ўтган даври мобайнида Ўзбекистонда 17 ёшгача қизлар ўртасида 50 та эрта туғруқ ҳолати қайд этилган. Шунингдек, 6 мингдан ортиқ оила ажрими расмийлаштирилган. Бу ҳақда Ўзбекистон Республикаси Олий Мажлиси Сенатида ўтган Ёшлар, маданият ва спорт масалалари қўмитасининг мажлисида маълум қилинган.\nЙиғилишда мамлакатда ёшлар ўртасида ҳуқуқбузарлик ва жиноятчиликнинг олдини олиш, улар бандлигини таъминлаш, нофаол ёшлар билан ишлаш борасида самарадор чора-тадбирлар амалга оширилмагани танқид қилинган. Жорий йилда 17 ёшгача қизлар ўртасида 50 та эрта туғруқ қайд этилгани ва 6 мингдан ортиқ ёш оилалар ажримига эса ёшларни тарбиялашда оиланинг ўрни сусайиб бораётгани, ёш йигит-қизлар оила қуриш, эрта никоҳ ҳақида умуман тушунчага эга эмаслиги сабаб қилиб кўрсатилган.\nЙиғишилишда ёшларнинг, хусусан ҳар йили таълимни битириб, меҳнат бозорига кириб келаётган 450 мингдан ортиқ ёшларнинг бандлигини таъминлаш мақсадида алоҳида дастурлар қабул қилиниши лозимлиги айтилган.


Президент Навоийда миллий-маданий марказлар вакиллари билан учрашди - Bugun.uz\nПрезидент Навоийда миллий-маданий марказлар вакиллари билан учрашди\n20:00 | 13-10-2021 177\nШавкат Мирзиёев 13 октябрь куни Навоий шаҳридаги «Фарҳод» маданият саройида вилоятдаги миллий марказлар вакиллари билан учрашди. Бу ҳақда Президент матбуот хизмати хабар берди.\nМаълум бўлишича, давлат раҳбари учрашувда Ўзбекистондаги аҳиллик, тотувликни мустаҳкамлашга алоҳида эътибор берилаётганини таъкидлаган. «Ҳаётингизда нималар ўзгарди? Нима муаммолар, қандай таклифлар бор? Шулар ҳақда сизлар билан юракдан гаплашгани келдим», — деган Президент. Қайд этилишича, Навоий вилоятида ўзбек, қозоқ, қорақалпоқ, тожик, рус, корейс ва кўплаб бошқа миллат вакиллари яшайди. Вилоятда 8 та миллий-маданий марказ фаолият юритади. Мактабларда ўқитиш 7 тилда йўлга қўйилган.\nУчрашувда қатнашган турли миллат ва элат вакиллари уларнинг ўқиб, ишлаши, маданиятини сақлаши учун кенг шароит яратилганини таъкидлаган. Шунингдек, улар ўзлари, фарзандлари эришаётган муваффақиятларни сўзлаб берган. Маданий марказлар учун бинолар ажратилгани, 30 июль мамлакатда Халқлар дўстлиги куни этиб белгиланганини қайд этган.\n«Бугун сайловчилар билан учрашувда бу қутлуғ байрамни келгуси йили Навоий вилоятида катта тантана билан нишонлаш таклифини билдирдим. Шунингдек, 2022 йилда Навоийда кўп миллатли халқимиз бирлигининг рамзи сифатида Дўстлик боғини барпо этишни режалаштирганмиз», — деган Шавкат Мирзиёев.\nБундан ташқари, Президент мамлакатда яшаётган барча миллат ва элат вакиллари ўртасида ўзаро ҳурмат ва ҳамжиҳатлик муҳитини мустаҳкамлаш, турли диний конфессиялар учун зарур шароитлар яратишга қаратилган сиёсат изчил давом эттирилишини таъкидлаган. Ушрашувдан сўнг Шавкат Мирзиёев Навоий вилоятига ташрифини якунлаб, Тошкентга қайтиб келган.\nАввалроқ Шавкат Мирзиёев Қоракўл туманидаги хонадонда меҳмон бўлганди. Шунингдек, Президент Навоий шаҳридаги «Ишга марҳамат» мономарказини бориб кўрган.


У ҳақда Заҳабий бундай дейди: «У солиҳ, обид, муқрий, муҳаққиқ, қироатларда беназир устоз эди. Олтмиш йил Аллоҳнинг розилиги учун Қуръон ўқитган, ҳатто оталар, фарзандлару набираларгача дарс берган ва бунинг эвазига ҳеч ҳақ олмаган. У ўзининг қўл меҳнати билан ризқ талаб қиларди».\nУ зот ривоятларни Сибт Ҳайёт, Абул Карам Шаҳразурийга ўқиб берган. Шунингдек, Али Саббоғ, Абулфатҳ Абдуллоҳ ибн Байзовий, Абу Ҳасан ибн Абдусалом ва бир нечта устозлардан қироатларни эшитган. Ибн Мақрун қадри улуғ, хайри бисёр, яхшиликка буюриб, ёмонликдан қайтарувчи зот эди. У ҳақда Ҳофиз Абу Абдуллоҳ ибн Нажжор шундай дейди: «Шунчалик кўп инсонларга дарс берганки, уларнинг саноғини билиб бўлмайди».\nҲижрий 577 йили рабиъул охир ойида вафот қилган. Тобути қабргача ҳеч ким жойидан силжимаган ҳолда бошлар узра етиб борган. Бу кишининг жанозасидан кўра кўпроқ жамоат йиғилган жанозани кўрмаганман. У зот салобатли, дуоси ижобат бўлувчи инсонлардан эди.


Paradise Papers: “портловчи” ҳужжатларни ошкор қилди\nХалқаро журналистик суриштирувлар консорциуми қамрови жиҳатидан “Панама ҳужжатлари”га тенг бўлган янги ҳужжатлар тўпламини эълон қилди.\nХалқаро журналистик суриштирувлар консорциумига кирувчи репортёрлар 13,4 миллионта маҳфий ҳужжатларни ўрганиб чиққанларидан сўнг, юқори лавозимли сиёсатчиларнинг солиқлардан бўйин товлаши билан боғлиқ янги схемаларни фош қилишди.\nСуриштирув натижалари, “Жаннат ҳужжатлари” ёки “Жаннат ороллари файллари” (Paradise Papers) номи остида 5 ноябрь куни эълон қилинди. Ошкор этилган ҳужжатлар орасида Америка етакчиси Дональд Трамп маъмуриятидаги юқори лавозимли аъзоларнинг президент Владимир Путин билан амалий алоқалари ҳақидаги маълумотлар ҳам бор.\nЖумладан, фош этилган ҳужжатлар орасида Америка савдо вазири Уилбур Росснинг ҳам номи бор. Унинг қароргоҳи Буюк Британияда жойлашган Navigator Holdings компанияси билан тижорий ҳамкорлик қилганлиги айтилади. Бу компания Россиядаги йирик "Сибур" нефткимё холдинги билан ҳамкорлик қилиб келади. Бу ҳақда "Немецкая волна"(“Немис тўлқини”) маълум қилди.\nБи-би-си телеканали Буюк Британия Консерваторлар партияси раисининг собиқ ўринбосари лорд Майкл Эшкрофтнинг солиқлардан бўйин товлаганини маълум қилди. Канал мухбирининг айтишича, гап бу ерда ўн миллионлаб фунт стерлинг ҳақида кетмоқда.


Дана Уайт ҳаммага қарши! UFC президенти Америка ҳақиқатини қандай ўзгартирмоқда? / Olamsport.com\n19 мар 20:22\nДана Уайт ҳаммага қарши! UFC президенти Америка ҳақиқатини қандай ўзгартирмоқда?\nТеглар : Дана Уайт\nУайт ажойиб ташаббусларни татбиқ қилди. Фақат Хабибни октагонга қайтариш қолганди.\nUFC президенти Дана Уайт қизиқарли ва қайсидир жиҳатдан ҳайратланарли янгиликларни амалга оширяпти. Лига раҳбари апрелда бўладиган UFC 261 турнирини пандемиядан бери биринчи марта кўплаб мухлислар билан ўтказилишини маълум қилди. Шунингдек, бу баҳс Вегасда ҳам, Абу-Дабидаги «Жанглар ороли»да ҳам эмас, балки охирги йиллардагидек Флоридадаги Жексонвиллда ташкил қилинади.\nДана Уайтни спорт дунёсида энг яхши ташкилотчилардан бири деб айтиш мумкин. У кўплаб қийинчиликларга қарамасдан UFC'ни умуман янги даражага кўтарди ва ҳайратланарли ишларни бажарди. Булар аралаш жанг санъати дунёсини ўзгартиришга асос бўлди.\nДопингга қарши кураш\nУайт ММАда жангчилар орасида тақиқланган моддага қарши росмана кураш олиб борди. UFC спортчиларни текширишни бошлади ва допинг қабул қилганларни жазолади. Булардан биринчиси оғир вазн тоифасидаги собиқ чемпион Жош Барнетт бўлди: 2001 йилда уни қаттиқ огоҳлантиришга қарамасдан, бир йилдан сўнг унда яна тақиқланган модда аниқланди. Бу сафар Жош камаридан маҳрум қилинди ва 6 ойга мусобақалардан четлаштирилди. Шундан бери UFCда тест олиш одатий ҳолга айланди.\nКейинчалик допинг текшируви бошқа ташкилотларда ҳам бошланди. Аммо UFC'да бу қаттиқ назорат қилинади. Бу билан АҚШдаги USADA агентлиги шуғулланади. Жангчилар йил давомида олдиндан доимий текширилиб борилади.\nThe Ultimate Fighter'нинг ташкил топиши\nДана Уайт UFC'ни машҳур қилишга муваффақ бўлди ва буни давом эттирди, аммо мусобақалардан тушадиган даромад ташкилотнинг зарарларини қоплай олмади. Шундан сўнг у UFC'да жангчилар шартнома асосида жанг қилиш имкониятини берувчи The Ultimate Fighter шоусини ташкил қилди. Дана қийинчиликларга қарамасдан, бу лойиҳани телевиденияга олиб чиқди.\nШоу машҳур бўлиб, UFC'ни янги даражага кўтарди. Уайтнинг сўзларига кўра, оғир вазн тоифасида Форрест Гриффин ва Стефан Боннар ўртасида 2005 йилда бўлган жанг яхши даромад келтирган ва лиганинг молиявий муаммоларини ҳал қилган. Мусобақаларни намойиш қилувчи Spike ТV телеканали ва TUF UFC билан ҳамкорлигини узайтиришга муваффақ бўлган.\nБокс жангларида UFC жангчиларининг иштирок этиши\nЛига раҳбари UFC'да боксчиларнинг қатнашишига ва ўзининг жангчиларига бокс мусобақаларига иштирок этишига имкон берди. Булардан биринчиси Ренди Кутюр ва бокснинг учта вазн тоифасида собиқ жаҳон чемпиони Жеймс Тонининг UFC 118 кечасида бўлган жангги эди. Иккинчиси эса Дана томонида ташкиллаштирилган, 2017 йилги Конор Макгрегор ва Флойд Мейвезер ўртасидаги баҳс эди.\nШунингдек Дана ўзининг бокс ташкилотини очишни режалаштирган. У бир-бирига мос энг зўр боксчиларнинг жанг қилмаслигини ёқламайди. Ҳаттоки, Уайтнинг ММАда 20 йил ичида қилган ишларини боксда ҳеч ким амалга ошира олмайди. Буни мутахассислар, шунингдек, бокс бўйича мураббий Тедди Атлас ҳам «UFC қарор қабул қиладиган диктатор борлиги учун ривожланяпти. Дана Уайтни олиб келиб, боксни ҳам UFC'дек қилинг»,-деб айтган.\nПандемия даврида ҳам мусобақалар ташкил этилди ва «Жанглар ороли» очилди\n2020 йил мартда дунёни коронавирус қамраб олди. Бу пайтда АҚШдаги аҳвол бошқа жойларга нисбатан ёмон эди. Аммо Дана Уайт UFC бу ҳолатга мослашишини ва мусобақаларни бекор қилмаслигини маълум қилади. Лига ўзининг чиқишларини Вегасда мухлисларсиз ўтказишни бошлади. Бироқ бу ерда ҳам карантин қоидалари жиддийлашишни бошлаганидан кейин, жангларни ташкил этиш учун бошқа ечим топишга тўғри келди.\nШунда Уайт баҳсларни ўтказиш учун орол қуришини маълум қилди. Унинг бу режасини кўпчилик телбалик деб айтди. Аммо уларга Дана июлда UFC'нинг биринчи мусобақасини Абу-Дабидаги Яс оролида ташкил қилган ҳолда жавоб қайтарди. Бу ғоя ММА мухлисларини ҳайратлантирди ҳамда жангчилар ҳам “ Жанглар ороли»да бўладиган мусобақаларда қатнашишнинг ўзига хос жиҳатлари ҳақида ўйлай бошлади.\nЖангчиларнинг марихуана қабул қилганлиги учун жазоларнинг бекор қилиниши\nUFC 2021 йил бошида марихуана учун қабул қилинганлиги сабабли мусобақадан четлаштиришни бекор қилди. Қарор Дана Уайт ва АҚШнинг тақиқланган моддага қарши ташкилоти билан бирга қабул қилинди. Ташкилот спортчида аниқланган модданинг қолдиқлари унинг жанг қилиши учун ҳеч қандай ёрдам бермаслигини таъкидлаган. Бироқ, спортчи жанг олдидан марихуанадан фойдаланган бўлса, у октагонга киритилмайди.\nUFC вице-президенти Жефф Новитскининг айтишича, кўпчилик бу «ўт»дан спортдаги натижаларини яхшилаш учун эмас, балки оғриқ қолдирувчи ва тинчлантирувчи дорилар ўрнида фойдаланади. Агар жангчи натижасини яхшилаш учун фойдаланса, жазоланади.\nSports.ru асосида Озода Қаюмова тайёрлади\nМедведев мавсумни ғалабалар сони бўйича пешқадам сифатида якунлайди 0\nДаниил Медведев "Дэвис Кубоги"да иштирок этиш учун Мадридга учиб кетди 0\nРоссиялик икки теннисчи тарихда иккинчи маротаба мавсумни Топ-5`да якунлайди 0\n20 мар 06:35:53\nXaqiqatdan ham Dana ufcni yangi darajaga olib chiqdi, qoil.


МТС-Ўзбекистон компаниясининг банк ҳисоблари музлатилди\nЎзбекистонликлар орасида МТС мобил алоқаси учун олдиндан юзлаб доллар тўлаб қўйганлар бор.\nМТС-Ўзбекистон мобил алоқаси17 июл куни батамом ўчириб қўйилиши ортидан, компания энди банк амалиётлари ўтказиш ҳуқуқидан ҳам маҳрум бўлди. МТС компаниясининг Москвадаги ваколатхонаси вакили бу ҳолатни Россия инвестициясига қилинган ҳужум дея баҳоламоқда.\nМТС компаниясининг Россиядаги бош офиси блог-котибаси Марина Акуличнинг Озодлик радиосига айтишича, 19 июлдан бошлаб Ўзбекистон Ташқи иқтисодий фаолият миллий банки МТС-Ўзбекистон компаниясининг банк ҳисобларини музлатиб қўйган:\n- Биз бу ҳақда барча мижозларимизни огоҳлантиряпмиз. Бундан ташқари Ўзбекистон ТИФ миллий банки МТС-Ўзбекистон ҳисоб рақамига 17 июл куни абонентлардан тушган пулларни ҳам ўтказмаган. Ҳисобларимизни музлатиб қўйгани ҳақида банк бизга ҳеч қандай ҳужжат ҳам тақдим қилмади. Банк раҳбарияти, раис ўринбосарлари биз билан мулоқотга киришдан бош тортди. Бу МТС – Ўзбекистон компанияси бутунлай фалаж бўлиб қолди, деганидир, дейди Марина Акулич.\nМТС ширкати блог-котибасига кўра, Ўзбекистон томонининг бу ҳаракатларини хориж инвесторига қилинаётган ҳужум сифатида талқин қилиш мумкин:\n- Процессуал нормалар қоидаларини қўпол равишда бузган ҳолда Ўзбекистондаги бир неча идора томонидан компанияда узлуксиз текширув ўтказилиши, “Ўздунробита” персоналини қўрқитиш ва ҳибсга олиш ҳаракатларини биз бевосита Россия инвесторининг бизнесига қилинган асоссиз ҳужум сифатида қабул қиламиз, дейди Марина Акулич.\nМТС вакиласига кўра, компания Ўзбекистондаги фаолияти тикланиши учун барча қонуний чораларни кўрмоқда.\nЎзбекистон Ташқи иқтисодий фаолият миллий банкидан бу воқеага муносабат олишнинг имкони бўлмади.\nМТС-Ўзбекистон алоқа компанияси фаолияти 17 июлдан бошлаб 10 кунга тўхтатилган эди.\nКомпания мижозлари бу ҳақда олдиндан огоҳлантирилмади. Ўз ҳисобига пул қўйганлар ҳатто 17 июл куни ҳам бўлди. Абонентлар энди компания янги хизмат кўрсатадими ёки йўқми, бу ҳақда аниқ маълумотга эга эмаслар. МТС-Ўзбекистон мижозларидан бири, Ғуломжон ҳисобидаги 800 АҚШ доллари миқдоридаги пул тақдиридан хавотирда эканини айтди:\n- Мен ўзбекистонликман. Россияга келган эдим. Телефоним роумингда эди. 800 долларча пули бор эди. 17 июл куни кечқурун ўчиб қолди. Энди компания ишлаб кетса яхши, ишламаса бу пулни қаердан оламан, дейди Ғуломжон.\nЎзбекистон прокуратураси ҳисоб-китобига кўра, жиноий гуруҳни ташкил этганликда гумонланаётган “Ўздунробита” ширкати раҳбарияти томонидан турли тўловлар асосида республика хазинасига 500 миллиард сўм зиён етказилган.\nМТС-Ўзбекистон алоқаси мамлакатнинг 94 фоиз ҳудудини қамраб олиб, 9 миллион абонентга хизмат кўрсатар эди.\n18 июл куни Ўзбекистон алоқа ва ахборотлаштириш агентлиги (ЎзААА) “МТС-Ўзбекистон” ширкатини мобил алоқани ўчиришда олдиндан белгиланган регламентга риоя қилмаганлик ва истеъмолчи ҳуқуқларини бузганликда айблади.


Ироқнинг Тал-Афар шаҳрида худкуш ҳужумида 30 киши ҳалок бўлди, 20дан ортиқ фуқаро жароҳатланди.\nШиалар яшовчи ҳудудда амалга оширилган мазкур ҳужумдан сўнг Ироқ расмийлари бу шаҳарда комендантлик соати жорий этди.\nШунингдек, Бағдод яқинида йўл четига ўрнатилган бомба портлашида камида тўққиз фуқаро ҳалок бўлгани хабар қилинаётир. Ироқнинг бошқа ҳудудларида рўй берган зўравонликларда ҳам олти фуқаро ўлгани айтилмоқда.\nАйни пайтда АҚШнинг Ироқдаги қўшинлари қўмондонлиги сўнгги 24 соат мобайнида Ироқда америкалик беш аскар ҳалок бўлганини эълон қилди.


Тошкент шаҳри. Пойтахтда ҳаво ўзгариб туради, вақти-вақти билан ёғингарчилик (ёмғир, қор) бўлади. Шамол ғарбдан 7-12 м/с тезликда эсади. Ҳарорат кечаси ва кундузи 1-3 даража илиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 3-8 даража совуқ, кундузи 3 даража совуқ - 2 даража илиқ бўлади.\nБухоро ва Навоий вилояти. Ҳаво ўзгариб туради, баъзи жойларда бироз ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси ва кундузи 0-5 даража илиқ бўлади.\nТошкент, Жиззах, Сирдарё, Самарқанд вилоятлари. Ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси ва кундузи 0-5 даража илиқ бўлади.\nҚашқадарё, Сурхондарё вилояти. Ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси ва кундузи 2-7 даража илиқ бўлади.\nАндижон, Наманган, Фарғона вилоятлари. Ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 0-5 даража, кундузи 2-7 даража илиқ бўлади.\nРеспубликанинг тоғли ҳудудлари. Ҳаво ўзгариб туради, қор ёғади, баъзи жойларда кучли бўлиши мумкин. Қор кўчиши хавфи бор. Баъзи жойларда туман тушиши мумкин. Шамол ғарбдан 7-12 м/с тезликда эсади. Ҳарорат кечаси ва кундузи 0-5 даража совуқ бўлади.


Далаларда яшил қаторлар | QISHLOQ HAYOTI\nДалаларда яшил қаторлар\nАпрель 28, 2017 Marks Yusupov\tАгросаноат\nСайхунобод тумани пахтакорлари бу йил 12 минг гектар майдонга чигит қадашди. Оби-тобида экилган уруғ униб чиқиб, айни вақтда яшил қаторлар ҳосил қилмоқда. Пахтакорлар ғўзага биринчи ишлов беришни ҳам бошлаб юбордилар.\nТумандаги “Бўстон майин шабадаси” фермер хўжалигида биринчи культивацияга бағишланган кўргазмали семинар бўлиб ўтди. Унда мутахассислар биринчи ишлов ва озиқлантиришда зарур масалаларга эътибор қаратдилар. Туманда айни вақтда 60 та культиватор кучидан самарали фойдаланилаётир. Биринчи ишлов озиқлантириш билан қўшиб олиб борилмоқда.\n– Ҳар гектар майдонда 150-160 минг туп ғўза парваришланиши ҳисобига бу йил гектаридан 40 центнердан ҳосил етиштиришни мақсад қилиб қўйганмиз, – дейди “Бўстон майин шабадаси” фермер хўжалиги иш бошқарувчиси Улуғбек Полвонов. – Ишлов ва озиқлантиришнинг қўшиб олиб борилаётганлиги боис, ғўза соғлом ўсади, берилган озуқа экинга тез таъсир этади.\n– Культиваторлар ишчи органларини тўғри жойлаштириб, мослаштириш бўйича механизаторларга мутахассислар иштирокида кенг тушунчалар берилди, – дейди Сайхунобод тумани Қишлоқ ва сув хўжалиги бўлими бошлиғи Мирзоҳид Раҳмонбердиев. – Тракторларни бошқаришни механизаторлар амалда синовдан ўтказдилар. Кўникма ва тажриба ғўза қатор ораларини сифатли юмшатишда муҳим аҳамият касб этаётир. Ҳозир культиваторлар кучидан тўла қувватда фойдаланиб, бор эътиборни ишловни сифатли ва юқори суръатларда ўтказишга қаратяпмиз.\nСеминарда вилоят ҳокими Ғ.Мирзаев қатнашиб, илғор механизаторлар ҳамда бир гуруҳ нуронийларга эсдалик совғалари топширди.


Россия Хавфсизлик Кенгаши раиси нега ноқонуний миграциядан хавотирда? - BBC News O'zbek\nРоссия Хавфсизлик Кенгаши раиси нега ноқонуний миграциядан хавотирда?\nНиколай Патрушевнинг баён қилишича, ҳалиям Россияда ноқонуний мигрантлар сонини жиддий камайтиришга муваффақ бўлишмаган.\nРоссия Хавфсизлик Кенгаши раисига кўра, "бу каби ҳолат ижтимоий хавфсизликка таҳдид солишда давом этмоқда".\n"Ҳануз мамлакатда террорчилик, чегаралароша жиноятчиликни озиқлантириши мумкин бўлган муҳитни пайдо қилмоқда, иқтисодий алоқаларнинг жиноийлашувига хизмат қилмоқда".\nРоссияда нега яна ноқонуний миграция ва мигрантлардан хавотирга тушиб қолишди?\nНиколай Патрушев бу ҳақда душанба куни Ёқутистонда бўлиб ўтган миллий хавфсизлик масалаларига бағишланган кўчма йиғин чоғида баён қилган.\nУнинг таъкидлашича, хориж фуқаролари учун Россияда ишлаш шарт-шароитларининг енгиллаштирилиши, мигрантларнинг Россия жамиятига мослашиб кетишлари учун яратилаётган имкониятлар ҳам бу масалада ўзларига ёрдам бера олмаган.\nБарибир, "Россияда ҳалиям ноқонуний миграция кўламини жиддий қисқартиришга муваффақ бўлинмаган".\nНиколай Патрушев, "мигрантлар томонидан сохта ҳужжатлардан фойдаланиш, қалбаки йўллар билан Россияда расман қайддан ўтиш ҳолларининг бугунги суръати бефарқ қараб бўлмаслик даражасида" эканини қўшимча қилган.\nСанкт-Петербург: 'Мигрантлар ёмон қўрқувда...'\nРоссияга қарши янги санкциялар эҳтимоли Марказий Осиё учун нимани англатади?\nРоссия ва ўзбекистонликлар\nРоссия, йилларки, ҳам дунё давлатлари ва ҳам собиқ Шўро Республикалари назарда тутилганда, энг катта сондаги Ўзбекистон фуқаролари меҳнат муҳожирлиги учун юз тутаётган мамлакат бўлади.\nБиргина расмий рақамларга таянилганда ҳам, у ерда жорий пайтда икки миллионга яқин ўзбекистонликнинг яшаб, меҳнат қилаётгани айтилади.\nАгар, Россия оммавий-ахборот воситалари хабарига таянилса, 2017 йилда бу каби ўзбекистонликларнинг сони янада ортиши кутилмоқда.\nРоссиядаги эксперт, фаол ва кузатувчилар эса, мамлакатдаги ўзбекистонлик мигрантлар сонининг расмий рақамларга келтирилаётганидан кўра анча кўп эканини айтишади.\nБундан ташқари, айниқса, айнан сўнгги йилларга келиб, Россияда миграция тартиб-қоидаларининг жиддий кескинлаштирилиши ва патент сарф-харажатларининг ўта қимматлашуви сабаб, улар орасида ноқонуний мақомда яшаб, меҳнат қилишга мажбур бўлаётганлари сони озмунча эмаслигини таъкидлашади.\nЎзбекистон мустақиллиги ортидан кечган қарийб чорак асрлик вақт давомида "миллионлаб" сондаги фуқароларининг Россияда меҳнат муҳожирлигида банд эканликлари воқеълигига қарамай, фақат ўтган йили янги президенти Шавкат Мирзиёев қудратга келиши ортидангина айни муаммо ҳукумат даражасида эътибор топган.\nШавкат Мирзиёевнинг шу йил апрель ойида Москвага қилган давлат ташрифи чоғида Ўзбекистон фуқароларини Россияда ташкиллаштирилган тартибда ишга ёллаш ҳақида шартнома имзоланган.\nРоссияда ишлаётган ўзбекистонликларни "дангасалар", деб атаган марҳум президент Ислом Каримовдан фарқли тарзда, Ўзбекистоннинг янги раҳбари уларни "фарзандларимиз", дея тилга олган.\nШавкат Мирзиёев меҳнат муҳожирлари муаммоси ўзини ўтган 15 йил давомида қийнаб келганлигини айтган.\nКелажакда бу каби ўзбекистонликлар ўз ватанларида ҳам иш топа оладиган бўлишларини таъкидлаганди.\nЧиқиш ва мақсад\nҒарбнинг янги санкциялари истиқболи ва келаси йил бошида кутилаётган Россия президент сайловлари манзарасида Хавфсизлик Кенгаши раиси Николай Патрушевнинг ноқонуний миграция таҳдидидан айни мазмундаги огоҳлантириши аксарият минтақавий таҳлилчиларнинг эътиборларидан четда қолмаган.\nУларга кўра, бу - россияликларга қаратилган информацион, мафкуравий, психологик бир сиёсат бўлади.\nБундан мақсад эса, "расмий Кремль, шахсан Россия Президенти Владимир Путин ва унинг атрофидаги шахсларнинг мавқеъларини мустаҳкамлашга қаратилган".\n"Россиядаги сайловлар йили ва санкциялар фонидаги ижтимоий инқирознинг кучайиб бориши, Россиядаги иқтисодий рецессиянинг чуқур илдиз отиши билан боғлиқ бўлган ижтимоий кайфият ва унга қарама-қарши восита сифатида хавфсизликнинг таклиф қилиниши...", - дейди, жумладан, Франциядан сиёсий таҳлилчи Камолиддин Раббимов.\n"Яъни, жамиятга, "оч бўлишларинг мумкин, иқтисодий қийналишларинг мумкин, лекин террор хавфи турганида, ҳокимиятга рози бўлишларинг ва уни қўллаб-қувватлашларинг керак", деган бир мужда юборилаяпти".\nАммо, суҳбатдошимизга кўра, Россия Хавфсизлик Кенгаши раисининг чиқишидан яна бир мақсадни англаш мумкин.\nУнинг айтишича, "Расмий Кремль меҳнат муҳожирлари сони ва уларга босим ўтказиш орқали, айни пайтда, ўзига геосиёсий ресурс ҳам шакллантирмоқда".\nМенинг назаримда, бу билан Марказий Осиёга бир сиёсий-психологик босим ўтказиш мақсади истисно қилинмайди, дейди таҳлилчи суҳбатдошимиз биз билан суҳбати якунида.\nЭнг сўнггида эслатиб ўтиш жоиз, Ўзбекистон янги президенти Шавкат Мирзиёевнинг Россияга давлат ташрифи арафасида Санкт-Петербург йирик портлаш ҳодисасига саҳна бўлган.\nУнинг худкушлик ҳужуми экани, асли қирғизистонлик ўзбек миллатига мансуб 22 ёшли Акбаржон Жалилов томонидан уюштирилгани иддао қилинган.\nПортлашга алоқадорлик гумони билан пойтахт Москва ва Санкт-Петербургда ораларида ўзбекистонликлари ҳам дохил барчаси Марказий Осиё фуқаролари бўлган ўндан ортиқ киши ҳибсга олинган.\nОрада кечган вақт давомида улардан аксариятига расман "Террорчилик" билан боғлиқ айбловлар ҳам илгари сурилган.\nАммо бу портлашга масъулиятни Шимолий Кавказдаги "Имом Шомил батальони" ўз зиммасига олиб чиққанди.


«Норма Маслаҳатчи» газетасининг 2022 йил 25 январь 04-сони - Gazeta.Norma.uz\n«Норма Маслаҳатчи», №04, 2022й. 25 январь\nМБ асосий ставкани ўзгаришсиз қолдирди\nЮқори иқтисодий ўсиш динамикаси фонида жорий йил учун инфляциянинг прогноз кўрсаткичларига эришиш , нархлар ўсишини секинлаштирувчи ва жамғаришни қўллаб - қувватловчи пул - кредит\n18.01.2022 йилдаги ЎРҚ-746-сон Қонун билан «Истеъмолчиларнинг ҳуқуқларини ҳимоя қилиш тўғрисида»ги Қонунга қўшимча ва ўзгартиришлар киритилди.\nҲар бир маҳаллада ёшлар етакчиси бўлади\nПрезидентнинг 19.01.2022 йилдаги ПҚ-92-сон қарор билан маҳаллаларда ёшлар билан ишлаш тизимини тубдан такомиллаштириш чора-тадбирлари назарда тутилган.\nВазирлар Маҳкамасининг 2022 йил 18 январдаги 28-сон қарори билан йўқолган ашёларни қабул қилиш, сақлаш ва эгаларига қайтариш ёки тегишли давлат ташкилотларига топшириш тартибини такомиллаштириш чора-тадбирлари белгиланди.\n«Кўп квартирали уйларни бошқариш фаолиятини амалга ошириш қоидаларини тасдиқлаш тўғрисида»\n«Фуқароларнинг хорижга чиқиш биометрик паспортини олиш учун ягона интерактив давлат хизматлари портали орқали ариза юбориш бўйича давлат хизмати кўрсатишнинг маъмурий регламентини тасдиқлаш тўғрисида»\n«Иссиқхона хўжаликлари фаолиятини самарали ташкил этиш бўйича қўшимча чора-тадбирлар тўғрисида»\nИшончнома бўлиши керак\nКорхона автомобиль сотиб олди. Суғурта полиси (VIP) расмийлаштирилди. Корхона автомобиль бошқарувини ушбу корхонада ишламайдиган бошқа шахсларга топшириши мумкинми? Бунинг учун қандай ҳужжатлар керак бўлади?\nЗарарни қоплаш тўғрисидаги даъво аризаси\nМажбурий ижро бюроси (МИБ) корхонанинг ҳисобрақамидан ноқонуний тарзда пул маблағларини ечиб олди ва ДСИга ўтказди. Маъмурий суд томонидан корхонанинг аризасига кўра Бюро ҳаракатлари ноқонуний деб эътироф этилди ва МИБ пул маблағларини корхонага қайтариш мажбуриятини юкловчи қарор чиқарилди. Бюро маъмурий суд қарорини бажармади. Корхонанинг аризасига кўра маъмурий суд томонидан бу ҳолат МИБнинг ҳаракатсизлиги деб эътироф этилди. Бироқ бундан кейин ҳам Бюро томонидан суднинг ҳал қилув қарори ижро этилмади. Республика МИБга мурожаат ҳам ижобий натижа бермади. Маъмурий суднинг МИБга пул маблағларини корхонанинг ҳисобрақамига қайтариш мажбурияти юклатилгани тўғрисидаги ҳал қилув қарори мавжуд бўлган тақдирда, иқтисодий судга МИБдан пул маблағларини ундириш бўйича даъво аризасини тақдим этиш мумкинми?\nДоимий муассасанинг ҳуқуқлари\nЛойиҳани амалга ошириш учун Ўзбекистон Республикасида чет эл юридик шахсининг доимий муассасаси (ДМ) таъсис этилган. ДМ Ўзбекистондаги МЧЖни сотиб олмоқчи бўляпти. ДМ Ўзбекистон юридик шахсини сотиб олишга ҳақлими? ДМ хўжалик шартномасининг тарафи бўлиши мумкинми (чет эл юридик шахсидан ишончнома олинган)?\nҚабул қилиш-топшириш далолатномаси билан расмийлаштиринг\nТашкилот электрик билан бинонинг электр таъминоти тармоғини реконструкция қилиш (носоз узеллар ва ускуналарни таъмирлаш ва алмаштириш) бўйича ФҲШ тузди. Электрик ташкилот материалларидан электр шитларини тайёрлаши, бинонинг энергия таъминоти юзасидан монтаж қилиш ва ишга тушириш-созлаш ишларини бажариши лозим. Буюртмачининг материаллари ижрочига берилиши ҳамда тайёр электр шитлари ижрочидан буюртмачига топширилишини, шунингдек монтаж қилиш ва ишга тушириш ишларини қандай тўғри расмийлаштириш лозим?\nПуллар умумий тартибда қайтарилади\nХодим суд томонидан ишга тикланган. Суднинг ҳал қилув қарорига биноан давлат ижрочилари орқали унга мажбурий прогул учун иш ҳақи ва маънавий зарар учун ҳақ тўланган. Апелляция инстанцияси суднинг ҳал қилув қарорини бекор қилган ва ходимнинг даъвосини рад этиш тўғрисида янги қарор қабул қилган. ФПКнинг 461-моддасида қайтарма ижроси чекланган бўлса, кейинчалик бекор қилинган қарор бўйича ходимга тўланган пул маблағлари қандай қайтарилиши мумкин?\nИнтизомий жазо чорасини қўлланг\nХусусий корхона 2021 йил ноябрда ҳомиладор аёлни ишга қабул қилди. Айни пайтда, раҳбарнинг фикрича, у лавозим мажбуриятларига виждонан ёндашмаяпти. Хусусан, ишлаб чиқариш жараёнида унинг ишида яроқсиз маҳсулотлар сони кўпайган. У 2022 йилнинг март ойида ҳомиладорлик ва туғиш таътилига чиқади. Корхона ўз лавозим мажбуриятларига виждонан ёндашмаган ходимага ҳомиладорлик ва туғиш бўйича нафақани тўлаши шартми?\nЁ нафақа ёхуд тўлиқ иш куни\nБолани парваришлаш таътилида бўлган ходима тўлиқсиз иш кунида (7 соат) ишлаган ва унга болани 2 ёшгача парваришлаш нафақаси тўланган (яқинда боласи бир ёш бўлди). 2021 йил 1 ноябрдан бошлаб ходима 8 соатлик иш кунига ўтган. Бунда ходимада болани 2 ёшгача парваришлаш нафақасини олиш ҳуқуқи сақланиб қоладими?\nЖамоа шартномаси умумий макети ишлаб чиқилди 2022 йил учун\nЎзбекистон касаба уюшмалари Федерацияси томонидан тармоқ ва ҳудудий касаба уюшмалари органларидан олинган таклифлар ҳамда қонунчиликка киритилган янгиликлар асосида 2022 йил учун жамоа шартномасининг умумий макети ишлаб чиқилди.